PAC gesa dokumen laporan audit LCS dikeluarkan secara penuh

Jawatankuasa Kira-kira Wang Negara mengalu-alukan keputusan kerajaan untuk menyahklasifikasi laporan audit forensik kapal tempur pesisir pantai (LCS) 2019 Tentera Laut Diraja Malaysia (TLDM), tetapi menegaskan dokumen itu hendaklah dikeluarkan secara keseluruhannya.

Pengerusinya Wong Kah Woh berkata keputusan menyahklasifikasi laporan audit forensik LCS dan pengumuman bahawa Suruhanjaya Pencegahan Rasuah Malaysia (SPRM) akan menyegerakan siasatan, adalah konsisten dengan saranan PAC.

“PAC ingin mengingatkan kerajaan dan menegaskan bahawa penyahklasifikasian mestilah lengkap, dan bukan seperti dalam laporan Jawatankuasa Tadbir Urus, Perolehan dan Siasatan Kewangan Kerajaan (JKSTUPKK) untuk Projek AES di mana banyak bahagian telah disunting atas nama ‘melindungi kepentingan kerajaan’,” katanya merujuk kepada Sistem Penguatkuasaan Automatik.

Wong juga berkata keputusan Kabinet juga menunjukkan kepentingan kerja PAC dalam memastikan penggunaan dana pembayar cukai yang betul dalam perbelanjaan kerajaan.

Semalam, Kabinet memutuskan untuk menggesa SPRM menyegerakan siasatan terhadap kontrak perolehan enam kapal LCS TLDM yang gagal disiapkan sejak lebih sembilan tahun lalu, walaupun kerajaan telah membayar RM6 bilion kepada kontraktor yang dilantik untuk membinanya, Boustead Naval Shipyard Sdn Bhd (BNS)

Perdana Menteri Datuk Seri Ismail Sabri Yaakob pada masa sama berkata Kabinet juga bersetuju supaya laporan audit forensik LCS itu, disiarkan kepada umum.

Pada Khamis (4 Ogos lalu) Jawatankuasa Kira-Kira Wang Negara (PAC) mendedahkan laporan setebal 247 muka surat berhubung LCS dan antaranya terma-terma kontrak adalah lemah dan tidak memihak kepada kerajaan apabila pembayaran projek LCS berdasarkan kemajuan aktiviti atau pembekalan item dan bukan berdasarkan kemajuan sebenar.

Menurut laporan itu, pandangan TLDM selaku pengguna akhir tidak diendahkan oleh Kementerian Pertahanan dan BNS dalam pelaksanaan projek LCS.

Projek itu telah diluluskan pada 2011 semasa era pentadbiran Barisan Nasional-UMNO, ketika itu Datuk Seri Najib Razak menjadi Perdana Menteri dan Presiden UMNO, Datuk Seri Ahmad Zahid Hamidi pula memegang jawatan Menteri Pertahanan.

Sebelum ini, Lembaga Tabung Angkatan Tentera (LTAT) menjelaskan bayaran RM6 bilion yang dibuat kerajaan kepada kontraktor projek LCS itu bertujuan membeli peralatan membina enam kapal berkenaan.

Ketua Eksekutif LTAT Datuk Ahmad Nazim Abdul Rahman berkata ini kerana pembelian secara pukal untuk peralatan enam kapal itu akan jauh lebih murah.

Bagaimanapun, kenyataan beliau disanggah bekas Timbalan Menteri Pertahanan Liew Chin Tong.

Ahli Parlimen DAP itu menyifatkan kenyataan Ahmad Nazim sebagai mengejutkan dan mencadangkan beliau meletakkan jawatannya serta menyertai politik jika mahu menjadi “ahli politik seperti Datuk Seri Najib Razak.”

Liew mempertikaikan dakwaan Ahmad Nazim bahawa badan kapal LCS yang telah siap dapat dilihat dalam perjalanan ke Pulau Pangkor serta kenyataan mengenai pembelian peralatan secara pesanan pukal, dan pembayaran balik hutang.

“Apa gunanya mempunyai rangka atau badan yang besar tanpa pendawaian, senjata dan peralatan? Malangnya, reka bentuk LCS terperinci yang sepatutnya siap pada November 2016 kekal kira-kira 80 peratus sekarang pada 2022.

“Membina kapal perang bukan seperti membuat kapal Lego,” katanya.


DAP sasar PAS momokkan pengundi Cina : MCA

MCA mendakwa DAP menjadikan PAS sasaran untuk menakutkan pengundi bukan Melayu khususnya masyarakat Cina.

Naib Presiden MCA, Datuk Seri Ti Lian Ker berkata tindakan itu menimbulkan polarisasi perkauman dan keagamaan di negara ini.

Tegasnya, meskipun MCA dibenci pengundi bukan Melayu kerana bekerjasama dengan UMNO akibat termakan hasutan dan propaganda DAP namun partinya itu tidak sekali pun menggunakan alasan PAS sebagai parti ektremis agama untuk menjustifikasikan kerjasama dengan UMNO .

“UMNO dibenci oleh rakyat termasuk pengundi Melayu kerana hasutan dan hentaman bertalu-talu propaganda DAP dan ini telah menimbulkan kebencian penyokong UMNO terhadap DAP dan masyarakat Cina yang rata-rata termakan hasutan DAP bertahun-tahun.

“Tiba-tiba DAP bekerjasama dengan UMNO dan menjadikan PAS sebagai sasaran mereka untuk memomokkan dan menakutkan pengundi bukan Melayu khususnya pengundi Cina dan ini telah menimbulkan polarisasi perkauman dan keagamaan dengan trend Melayu sokong PN yang diterajui oleh PAS dan bukan Melayu menyokong PH yang diterajui oleh DAP,” katanya dalam satu kenyataan, hari ini.

Beliau percaya polarisasi ini akan berterusan dan menjadi semakin hangat lebih-lebih lagi apabila sentimen perkauman dan keagamaan dieksploitasi untuk menimbulkan kebencian semata-mata demi meraih undi dalam PRN di enam negeri nanti.

Sehubungan itu, beliau berkata MCA berkorban untuk kembali menjadi orang perantaraan dan jambatan perhubungan etnik berlandaskan Perlembagaan yang merupakan peranan tradisi MCA sejak penubuhan Malaysia walaupun dicabar dan dibenci oleh penyokong Malaysian Malaysia yang dianjurkan oleh DAP sebelum ini.

“Keputusan MCA untuk tidak terlibat dalam persengketaan yang menjadikan sentimen perkauman dan keagamaan sebagai senjata adalah untuk merenggangkan ketegangan perkauman dan keagamaan yang semakin ketara dan mengancam ketenteraman negara.

“MCA tidak setuju dengan penggunaan perpaduan semata-mata untuk mendapatkan undi dan dalam masa yang sama menganiayai mana-mana pihak sebagai musuh dan perlu dibenci,” katanya.

Beliau menyeru semua pihak sedar diri dan sama-sama bertaubat serta menghentikan polemik agama juga etnik dengan serta merta.

“Tumpuan sepatutnya diberi pada pembinaan negara dan bukannya pembinasaan negara. Ekonomi, nilai mata wang, kos sara hidup dan sebagainya semakin merosot dan rakyat semakin dibelenggukan.

“Sama-sama kita sedar diri dan bertaubatlah ! Lebih-lebih pagi penyokong PAS dan DAP kerana BN tidak dapat lagi memainkan peranan persahabatan dan jambatan antara kaum dan etnik secara efektif seperti dulunya!,” katanya.


Atasi segera isu pemerdagangan manusia

Laporan Tahunan Jabatan Negara Amerika Syarikat (AS) Mengenai Pemerdagangan Orang (US Tip Report) 2022 menunjukkan Malaysia kekal berada pada tahap tiga (Tier 3)sejak kali terakhir berada pada kedudukan tahap dua (Tier 2) pada 2017.

Laporan berkenaan turut mendedahkan kerajaan gagal mencapai piawaian minimum terhadap usaha menghapuskan pemerdagangan manusia.

Negara lain yang turut berada pada Tier 3 adalah Afghanistan, Brunei, Burma, Kemboja, China, Cuba, Korea Utara, Syria, Rusia, Venezuela dan Vietnam.

Dalam pada itu, kedudukan Malaysia yang kekal pada tahap terendah bagi tempoh lima tahun berturut-turut dalam laporan pemerdagangan manusia yang dikeluarkan ini menuntut tindakan segera diambil bagi mengelakkan negara berdepan pelbagai implikasi besar khususnya dari segi ekonomi.

Felo Akademi Sains Malaysia, Datuk Dr Madeline Berma, berkata pengkelasan itu menunjukkan banyak isu yang belum berjaya diatasi sekali gus mengundang pelbagai gambaran negatif terhadap negara.

“Pengkelasan Malaysia di tahap 3 (Tier 3) menggambarkan wujud buruh paksaan, eksploitasi buruh, urus niaga yang mencurigakan, rasuah dan kurangnya penguatkuasaan undang-undang.

“Dalam laporan berkenaan, dinyatakan wujud rasuah dan kolusi antara agensi pengambilan pekerja asing (Bangladesh), penjawat awam dan ahli politik,” jelasnya.

Tambah beliau,  laporan berkenaan turut menunjukkan wujud amalan penipuan dari segi kontrak, pembayaran gaji, pengabaian hak pekerja dan pemerdagangan kanak-kanak dan wanita.

“Malaysia perlu lebih serius memandangkan isu pemerdagangan manusia akan memberi kesan kepada pelaburan asing dan domestik. Isu ini berkait rapat dengan Petunjuk Tadbir Urus Dunia (WGI), indeks daya saingan, kos menjalankan perniagaan dan indeks persepsi rasuah.

“Sebagai sebuah negara yang mengamalkan ekonomi terbuka, kedudukan Malaysia pada tahap 3 menjejaskan (negara) sebagai destinasi pelaburan asing,” katanya.

Tambahnya, AS boleh dan pernah mengenakan sekatan import terhadap tiga syarikat milik Malaysia atas alasan mengamalkan buruh secara paksaan.

Selain itu, negara boleh dinafikan daripada mendapat pinjaman daripada bank pembangunan multilateral seperti Bank Dunia dan Dana Kewangan Antarabangsa.

Tegasnya, kesan ekonomi lain termasuk manfaat diperoleh sebelum ini seperti bantuan asing dan peluang terbabit dalam program pertukaran pendidikan dan kebudayaan turut dinafikan.

Sementara itu, Timbalan Ketua Setiausaha (Dasar dan Kawalan) Kementerian Dalam Negeri Fauzi Md Isa, berkata menurut data terkini, dilaporkan kes melonjak mendadak berbanding tahun sebelumnya.

“Kita melihat trend meningkat dalam kes pemerdagangan manusia dengan 115 kes dilaporkan pada 2021, berbanding 17 pada 2008,” katanya dalam forum mendidik guru terlatih mengenal pasti dan mencegah kes pemerdagangan manusia.

Dapatan statistik Majlis Antipemerdagangan Orang dan Antipenyeludupan Migran (Mapo), Fauzi berkata, antara 2015 sehingga Jun lalu, terdapat 1,972 kes dilapor, manakala 2,902 individu ditahan susulan kaitan dengan kes berkenaan.


England kempunan lagi

Itali menjuarai EURO 2020 selepas menundukkan England menerusi sepakan penentuan 3-2 pada aksi final di Stadium Wembley, awal pagi tadi.

Sepakan penentuan terpaksa dilakukan susulan kedua-dua pasukan terikat 1-1 selepas masa tambahan.

England memperoleh gol pertama menerusi Luke Shaw pada minit kedua hasil umpanan Kieran Trippier, untuk merekodkan gol terpantas di EURO.

Bagaimanapun kedudukan menjadi 1-1 apabila pertahanan Itali, Leonardo Bonucci menjaringkan gol penyamaan pada minit ke-67.

Penjaga gol Itali, Gianluigi Donnarumma sekali lagi menjadi wira penentuan penalti apabila menyelamatkan dua sepakan dan satu sepakan tersasar oleh pemain England.

Kapten England, Harry Kane dan Harry Maguire menyempurnakan sepakan untuk England dalam kekalahan 3-2 penentuan penalti itu.

Marcus Rashford, Jadon Sancho dan Bukayo Saka gagal menyempurnakan sepakan mereka, sekali gus membuatkan England kempunan lagi untuk menjulang trofi utama sejak Piala Dunia 1966.


Dewan Negara lulus empat RUU

Dewan Negara hari ini meluluskan empat Rang Undang-Undang (RUU) berkaitan kastam, eksais, zon bebas dan cukai pelancongan.

RUU tersebut adalah RUU Kastam (Pindaan) 2022, RUU Eksais (Pindaan) 2022, RUU Zon Bebas (Pindaan) 2022 dan RUU Cukai Pelancongan (Pindaan) 2022.

Timbalan Menteri Kewangan II Yamani Hafez Musa ketika menggulung usul perbahasan RUU Kastam (Pindaan) 2022 berkata pindaan tersebut bagi tujuan menambah baik perundangan percukaian negara, selari dengan perubahan semasa perniagaan.

“Semua perkara yang kita pinda ini, kita buat melalui pandangan dan maklum balas daripada pelanggan dan ia lebih kepada memudahkan pelanggan untuk memenuhi obligasi mereka sebagai pencukai tanpa diberi denda, kerana kalau akta lama, mereka didenda.

“Saya rasa lebih baik kita belajar daripada krisis COVID-19 ini di mana ada Perintah Kawalan Pergerakan, saya rasa tidak adil untuk mereka diberi denda dan kita perlu beri kuasa kepada menteri untuk pastikan mereka ini diberi sedikit kelonggaran supaya boleh membayar kerana mereka ini sebenarnya adalah pembayar cukai yang baik, bukan sengaja tidak dibayar,” katanya.

Yamani Hafez berkata RUU Eksais (Pindaan) 2022 dilaksanakan bagi memasukkan peruntukan baharu yang membolehkan fasilitasi tertentu diberikan kepada pembayar cukai ketika berlakunya kecemasan awam atau krisis kesihatan awam.

Selain itu, beliau berkata RUU Zon Bebas (Pindaan) 2022 dilakukan bagi memasukkan peruntukan baharu bagi kelonggaran pihak industri dan kerajaan untuk melaksanakan obligasi yang perlu disempurnakan dalam tempoh tertentu ketika kecemasan awam atau krisis kesihatan awam.

RUU Cukai Pelancongan (Pindaan) 2022 pula dilakukan bagi memasukkan peruntukan baharu yang membolehkan fasilitasi tertentu diberikan kepada pembayar cukai ketika kecemasan awam atau krisis kesihatan awam.

Sementara itu, sebelum sesi persidangan hari ini ditangguh, Timbalan Menteri di Jabatan Perdana Menteri (Parlimen dan Undang-Undang) Datuk Mas Ermieyati Samsudin berkata cadangan supaya Jawatankuasa Pilihan Khas menimbang terlebih dahulu pelantikan Ahli Dewan Negara tidak pernah diamalkan oleh mana-mana negara Komanwel yang mempunyai Perlembagaan seperti Malaysia.

Malah, katanya cadangan supaya fungsi jawatankuasa itu untuk menimbang pelantikan Ahli Dewan Negara adalah tidak selaras dengan Perkara 40 (1) Perlembagaan Persekutuan.

“Pelantikan Ahli Dewan Negara dalam Perkara 40 (1) Perlembagaan Persekutuan adalah kuasa prerogatif untuk menasihatkan Yang di-Pertuan Agong.

“Saya setuju pelantikan Ahli Dewan Negara perlu memberi nilai tambah kepada institusi Parlimen dengan mengambil kira kepakaran dan kelayakan individu dan saya yakin Perdana Menteri (Datuk Seri Ismail Sabri Yaakob) meneliti perkara ini serta kerajaan mengalu-alukan cadangan menambah baik kriteria Ahli Dewan Negara,” katanya.

Terdahulu, Senator Datuk A. Kesavadas membawa usul mencadangkan pemilihan Ahli Dewan Negara dipertimbangkan melalui Jawatankuasa Pilihan Khas dan separuh daripada pelantikan senator oleh Yang di-Pertuan Agong diagihkan kepada individu bukan bipartisan.

Persidangan Dewan Negara bersambung esok. – Bernama


Pengeluaran KWSP semasa PKP tak jejas pasaran kewangan domestik

Pengeluaran caruman Kumpulan Wang Simpanan Pekerja (KWSP) berjumlah RM101 bilion melalui skim i-Sinar, i-Lestari dan i-Citra, tidak akan menjejaskan pasaran kewangan domestik berikutan kedudukannya sebagai antara pemain terbesar dalam pasaran Sekuriti Kerajaan Malaysia (MGS).

Timbalan Menteri Kewangan 1, Mohd Shahar Abdullah, berkata pengeluaran terbabit juga tidak memberi impak negatif ke atas pelaburan MGS.

“Malah, langkah seperti kaedah Alokasi Aset Strategik (SAA) sedang dilakukan bagi menampung segala pengeluaran dibuat sepanjang tempoh terbabit.

“Kerajaan juga akan terus meneliti kaedah lain untuk memastikan Jaringan Keselamatan Sosial persaraan rakyat ini dapat kembali ke tahap yang sepatutnya,” katanya lapor Bernama semasa sesi soal jawab lisan Dewan Rakyat hari ini.

Beliau menjawab pertanyaan Datuk Che Abdullah Mat Nawi (PAS-Tumpat) mengenai pelan strategi Kementerian Kewangan untuk menyokong jaminan keselamatan persaraan rakyat yang semakin kecil berikutan kebenaran pengeluaran pelbagai skim KWSP.

Dalam kenyataan pada 31 Oktober lalu, KWSP menyatakan bahawa sejumlah RM101 bilion telah dikeluar dan disalurkan kepada lebih 7.4 juta ahlinya atau menyamai lebih separuh daripada ahli dana persaraan itu.

Mohd Shahar berkata, inisiatif lain diperkenalkan termasuk yang telah diumumkan dalam Belanjawan 2021 mengenai pengeluaran baharu untuk ahli membeli produk insurans atau takaful yang dijangka memberi manfaat perlindungan diri dan keluarga pencarum.

Selain itu, KWSP juga memberi pilihan pengeluaran fleksibel pada usia 55 dan 60 tahun sama ada bayaran secara sekali gus, bulanan, dividen tahunan saja atau mana-mana jumlah pada bila-bila masa.

“Ini bagi menggalakkan ahli memilih bayaran pengeluaran secara berkala atau bulanan yang membolehkan simpanan itu terus mendapat dividen tahunan dan bertahan lebih lama,” katanya.

Beliau menjelaskan, inisiatif lain termasuk tempoh tanggungan mencarum, iaitu ahli dan majikan wajib mencarum hingga umur 75 tahun jika masih bekerja.

Bagi menggalakkan ahli terus kekal aktif bekerja dan majikan mengambil pekerja berusia 60 tahun dan ke atas pula, KWSP tidak mengenakan apa-apa caruman ke atas pekerja, manakala majikan cuma diwajibkan mencarum sebanyak empat peratus.

Beliau berkata, i-Saraan pula diperkenal bagi membolehkan golongan bekerja sendiri atau tiada pendapatan tetap, mencarum secara sukarela dan sebagai insentif, kerajaan menyumbang 15 peratus daripada caruman, tertakluk kepada jumlah maksimum RM250 setahun.

“Selain itu, KWSP turut memperkenalkan i-Suri bagi menjaga kebajikan golongan wanita, terutama suri rumah dengan matlamat simpanan untuk kegunaan hari tua, selain menyediakan khidmat nasihat secara percuma berhubung perancangan dan pengurusan simpanan persaraan,” katanya.

Mohd Shahar berkata, inisiatif Belanjawanku pula dilancarkan sebagai panduan perbelanjaan minimum bulanan bagi kategori dan perkhidmatan untuk isi rumah merancang perbelanjaan peribadi serta keluarga.


Indonesia lanjut darurat Tahap 4 sehingga 9 Ogos

Presiden Indonesia Joko Widodo atau Jokowi, melanjutkan perintah Pemberlakukan Pembatasan Kegiatan Masyarakat Tahap 4 (PPKM Tahap 4) yang tamat semalam sehingga 9 Ogos ini, susulan jangkitan Covid-19 yang dilihat semakin menurun.

“Mempertimbangkan beberapa petunjuk kes Covid-19 minggu ini, penguatkuasaan PPKM Tahap 4 dilanjutkan di beberapa bandar dan daerah. Aktiviti masyarakat dan sekatan pergerakan akan disusun semula berdasarkan kepada situasi di setiap kawasan.

“PPKM Tahap 4 yang dilaksanakan dari 26 Julai hingga 2 Ogos 2021 telah memberi kesan kepada kes-kes positif setiap hari, kadar kes aktif, dan nisbah penggunaan katil hospital serta meningkatkan kes sembuh.

“Namun, kita tidak boleh melaksanakan dasar yang sama dalam jangka masa yang panjang. Kita harus selalu mempertimbangkan semula dasar kita berdasarkan data terbaharu untuk menentukan pilihan yang tepat bagi kedua-dua sektor kesihatan dan ekonomi,” katanya.

Menurut arahan Kementerian Dalam Negeri Indonesia, beberapa daerah di tujuh wilayah terbabit dalam pelaksanaan PPKM Tahap 4.

Wilayah terbabit ialah:

1. DKI Jakarta yang merangkumi Jakarta Tengah, Jakarta Timur, Jakarta Utara, Jakarta Selatan, Jakarta Barat dan daerah Pulau Seribu

2. Wilayah Banten: Bandar Cilegon, Serang, Tangerang Selatan, dan daerah bandar Tangerang.

3. Wilayah Jawa Barat: Bandung, Banjar, Bekasi, Bogor, Cimahi, Cirebon, Depok, Karawang, Purwakarta, Sukabumi, Sumedang, Tasikmalaya dan Bandung Barat.

4. Wilayah Jawa Tengah: Banjarnegara, Bayumas, Batang, Demak, Jepara, Karanganyar, Kebumen, Kendal, Klaten, Kudus, Mahelang, Pati, Pekalongan, Purworejo, Rembang, Semarang, Sragen, Sukoharjo, Surakarta, Tegal, Temanggung, Wonogiri, dan Wonosobo.

5. Wilayah Istimewa Yogyakarta: Sleman, Bantul, Kulonprogo, Gunungkidul dan kota Yogyakarta.

6. Wilayah Jawa Barat: Bangkalan, Banyuwangi, Batu, Blitar, Bondowoso, Bojonegoro, Gresik, Jember, Jombang Kediri Lamongan, Lumajang, Madiun, Magetan, Malang, Mojokerto, Nganjuk, Ngawi, Pasuruan, Ponorogo, Probolinggo, Sidoarjo, Situbondo, Surabaya, Trenggalek, Tuban, dan Tulungagung.

7. Wilayah Bali: Badung, Buleleng, Denpasar, Gianyar, Klungkungdan Tabanan. – Agensi


Russia hantar Soyuz MS-23 untuk selamatkan kru terkandas di ISS

Russia hari ini (Jumaat, 24 Februari 2023) menghantar sebuah kapal angkasa, Soyuz, dalam misi untuk membawa pulang kru yang terkandas di Stesen Angkasa Antarabangsa (ISS) akibat kebocoran sistem penyejukan kapsul asal yang akan membawa mereka pulang.

Reuters memetik laporan agensi berita Russia, Tass berkata Soyuz MS-23 tanpa pemandu berlepas dari pusat angkasa Baikonur di Kazakhstan dan telah diletakkan di orbit.

Ia sepatutnya berlabuh dengan ISS, esok (Sabtu) pada jam 0101 GMT (waktu Greenwich).

Angkasawan Russia Sergey Prokopyev dan Dmitry Petelin, serta angkasawan Amerika Syarikat (AS) Francisco Rubio sepatutnya menamatkan misi mereka pada Mac. Mereka terperangkap di angkasa lepas setelah sistem penyejukan kapsul Soyuz MS-22 mula bocor dua bulan lalu.

Agensi angkasa lepas Russia, Roscosmos berkata minggu ini ketiga-tiga mereka kini akan kembali ke bumi menaiki Soyuz MS-23 pada September. Kapal angkasa MS-22 yang rosak kini dijadualkan mendarat tanpa kru pada Mac.

Kedua-dua, Pentadbiran Aeronautik dan Angkasa Lepas Kebangsaan AS (NASA) dan Roscosmos percaya kebocoran kapal angkasa MS-22 tahun lepas disebabkan oleh mikrometeoroid – zarah kecil batu angkasa – menghentam kapsul pada halaju tinggi.

Kesan serupa juga dipercayai menyebabkan kebocoran berasingan bulan ini pada sistem penyejukan kapal kargo Progress MS-21, yang dibawa keluar dari orbit minggu lalu.

Tass berkata 430 kilogram (kira-kira 950 paun) kargo dihantar ke kapal gantian, termasuk peralatan perubatan, instrumen saintifik, air, makanan dan bekalan pembersihan.

Tass memetik seorang pegawai angkasa lepas Russia sebagai berkata jumlah makanan yang dihantar adalah tiga kali ganda jumlah yang biasanya dihantar untuk misi sedemikian.

Kebocoran itu telah mendorong Roscosmos dan NASA untuk menyusun semula jadual mereka dan menangguhkan perjalanan ruang angkasa yang dirancang. – Reuters


Kerajaan tidak ada rancangan tambat ringgit: Zafrul

Kerajaan melalui Bank Negara Malaysia (BNM) tidak bercadang untuk menambat ringgit kepada dolar AS kerana langkah itu mempunyai risiko dan penggantian yang besar, kata Menteri Kewangan Tengku Datuk Seri Mohd Zafrul Tengku Abdul Aziz.

Beliau berkata, ianya bukan satu dasar yang terbaik untuk ekonomi negara kerana jika sandaran tambatan ringgit dilaksanakan, Malaysia perlu mengikut sepenuhnya dasar monetari negara yang mata wangnya menjadi rujukan atau asas bagi tambatan ringgit, lapor Bernama.

“Contohnya, jika ringgit ditambat kepada dolar AS dan seandainya kadar faedah rizab persekutuan meningkat sebanyak 325 mata asas atau 3.25 peratus secara keseluruhan pada 2022, maka kadar dasar semalaman (OPR) perlu dinaikkan pada kadar yang sama meskipun Malaysia berada pada tahap pemulihan ekonomi dan tekanan inflasi yang berbeza daripada AS.

“Dalam hal ini, Malaysia akan menghadapi kekangan untuk menetapkan dasar monetari dan rakyat pula terpaksa menanggung kos pembiayaan yang tinggi walaupun keadaan ekonomi negara kita tidak sama seperti AS,” jelas Tengku Zafrul pada sesi soal jawab di Dewan Negara, hari ini.

Tengku Zafrul turut menekankan bahawa kekuatan mata wang sesebuah negara bergantung kepada asas-asas ekonomi yang kukuh.

Pada asasnya, ekonomi Malaysia kekal di landasan yang kukuh, disokong oleh permintaan domestik dan luaran yang teguh serta harga komoditi global yang meningkat.

Semua ini dicerminkan oleh Keluaran Dalam Negara Kasar (KDNK) negara pada suku pertama tahun ini yang meningkat sebanyak 5.0 peratus dan dijangka terus berkembang lebih baik pada suku kedua.

Tengku Zafrul berkata, sekiranya langkah tambatan tersebut dilaksanakan, ia perlu dilengkapi dengan langkah kawalan modal bagi mengelakkan pengaliran keluar modal.

Namun, katanya, tindakan tersebut akan menjejaskan keyakinan pelabur asing terhadap Malaysia.

Sementara itu, beliau berkata, kadar pertukaran ringgit yang fleksibel pada masa ini adalah satu dasar penting bagi mengimbangi keperluan menyerap kejutan luaran dengan kepentingan untuk menyokong aktiviti ekonomi domestik meskipun dalam keadaan pasaran kewangan dan kadar pertumbuhan ekonomi global yang tidak menentu.

“Sehubungan itu, BNM akan sentiasa memastikan keadaan pasaran kewangan yang stabil dan lancar serta mengambil langkah proaktif untuk memastikan kecairan yang mencukupi serta pasaran yang berdaya tahan dan mendalam untuk mencegah ketidakstabilan nilai ringgit.

“Pemantauan berterusan juga dilaksanakan oleh BNM untuk memastikan keadaan yang teratur dalam pasaran pertukaran asing dan mengelak turun naik yang ketara dalam kadar pertukaran ringgit,” katanya.

Sehubungan dengan itu, Tengku Zafrul berkata kerajaan akan terus menguruskan risiko perkembangan domestik dan luaran manakala BNM juga bersedia untuk menggunakan instrumen dasar operasinya bagi memastikan keadaan yang teratur dalam pasaran pertukaran asing untuk mengelakkan turun naik yang ketara dalam kadar pertukaran ringgit. – BERNAMA


Lembah Klang masuk Fasa 2, individu lengkap vaksin diberi kelonggaran

Penduduk Selangor, Kuala Lumpur dan Putrajaya yang sudah melengkapkan suntikan vaksin Covid-19 masing-masing boleh merentas daerah mulai Jumaat apabila Lembah Klang memasuki Fasa 2 Pelan Pemulihan Negara (PPN).

Perdana Menteri Datuk Seri Ismail Sabri Yaakob berkata, keputusan itu dibuat pada Mesyuarat Jawatankuasa Khas Pengurusan Pandemik Covid-19 hari ini.

Sehubungan itu, katanya ketiga-tiga negeri dan Wilayah Persekutuan berkenaan akan menikmati kelonggaran sama dengan negeri-negeri yang sudah memasuki Fasa 2 sebelum ini.

“Saya pasti ini adalah satu berita yang dinantikan terutamanya seluruh warga Lembah Klang yang telah memberi kerjasama dengan amat baik sekali.

“Dengan ini, kerajaan bersetuju memberi kebenaran kepada kawasan Lembah Klang untuk beralih ke Fasa 2,” katanya dalam kenyataan hari ini.

Beliau berkata, antara kelonggaran yang diberikan kepada individu sudah melengkapkan dos vaksinasi seperti ditetapkan Majlis Keselamatan Negara (MKN) selain kebenaran merentas daerah ialah pasangan suami isteri jarak jauh dibenarkan untuk merentas negeri dan ibu bapa dibenarkan merentas negeri untuk berjumpa anak mereka yang berusia di bawah 18 tahun.

“Dine-in dibenarkan di premis makanan untuk pelanggan yang lengkap menerima dua dos vaksin dan aktiviti pelancongan hanya dibenarkan dalam negeri yang sama membabitkan penginapan di hotel dan ‘homestay’ bagi individu yang lengkap dua dos.

“Jawatankuasa turut memutuskan Selangor, Kuala Lumpur dan Wilayah Persekutuan Putrajaya digabungkan sebagai satu kawasan jangkitan yang sama.

“Maka, pergerakan antara negeri-negeri ini adalah dibenarkan dan tiada lagi sekatan jalan raya,” katanya.


7,857 kes positif tertinggi seperti dijangkakan

Jumlah kes positif Covid-19 hari ini terus meningkat yang tertinggi apabila mencatatkan 7,857 kes menjadikan kumulatif kes berjumlah 541,224, kata Ketua Pengarah Kesihatan, Tan Sri Dr Noor Hisham Abdullah.

Dalam tempoh 24 jam lalu sehingga 12 tengah hari tadi, Selangor mencatatkan 2,675 kes diikuti Sarawak (772) dan Kelantan 754 kes.

Berikut adalah pecahan setiap kes di negeri bersama jumlah kumulatif:

Selangor – 2,675 (177,450)
Sabah – 217 (61,274)
Johor – 549 (56,231)
WPKL – 561 (56,032)
Sarawak – 772 (44,738)
Pulau Pinang – 365 (27,284)
Kelantan – 754 (24,723)
Negeri Sembilan – 353 (24,166)
Perak – 228 (19,490)
Kedah – 441 (17,011)
Melaka – 234 (10,812)
Pahang – 238 (8,649)
Terengganu – 282 (7,957)
WP Labuan – 170 (3,164)
WP Putrajaya – 12 (1,778)
Perlis – 6 (465)

BERITA LANJUT MENYUSUL


Dua kilang proses kacang soya, mee berbau hancing diarah tutup

Kilang memproses produk berasaskan kacang soya dan kilang memproses mee dan kuetiau telah diarah tutup selama dua minggu kerana kotor dan menjijikkan, termasuklah terdapatnya najis tikus di ruang pemprosesan makanan dan stor.

Pegawai Kesihatan Persekitaran Bahagian Keselamatan dan Kualiti Makanan (BKKM) Jabatan Kesihatan Negeri Pulau Pinang, Mohd Wazir Khalid berkata menerusi serbuan Ops Tegar Siri 2 itu, pihaknya mendapati tahap kebersihan kedua-dua premis tersebut tidak mencapai piawaian yang ditetapkan.

Katanya, kilang-kilang tersebut, yang terletak di Jalan Perak dan Batu Lanchang di sini, juga dikenakan masing-masing tiga kompaun bernilai hampir RM12,000, lapor Bernama.

“Malah, pihak kami juga telah memberi Notis Perintah Penutupan Premis di bawah Seksyen 11 Akta Makanan 1983 berkuat kuasa hari ini hingga 16 April ini,” katanya kepada pemberita selepas operasi itu hari ini.

Mohd Wazir berkata dalam pemeriksaan di kilang memproses produk berasaskan kacang soya di Batu Lanchang, pihaknya menemui najis tikus, bekas penutup soya dipenuhi fungus dan lipas, malah premis yang beroperasi sejak 10 tahun lepas itu juga didapati meletakkan bekas berisi kacang soya di atas lantai tandas di kilang itu.

Malah lebih menjijikkan, katanya, apabila kawasan kilang yang menghasilkan produk seperti air kacang soya, tauhu dan taufufah untuk edaran di sekitar George Town itu, turut berbau hancing dipercayai berpunca daripada air kencing tikus.

Menurutnya kilang tersebut pernah dikenakan kompaun dan diarahkan tutup selama 14 hari atas kesalahan sama dua tahun lepas.

Sementara itu, beliau berkata kilang pembuatan mee dan kuetiau berkenaan didapati beroperasi dalam keadaan kotor dan peralatan yang digunakan dipenuhi habuk dan lendir.

Mohd Wazir berkata pihaknya percaya peralatan tersebut tidak pernah dibasuh, selain keadaan lantai premis yang licin yang boleh mendatangkan bahaya.


Kapasiti penuh solat di Masjidil Haram, Masjid Nabawi bermula Ahad

Solat berjemaah dengan kapasiti penuh dibenarkan di Masjidil Haram, Mekah dan Masjid Nabawi, Madinah bermula Ahad (17 Okt).

Demikian antara enam perkara berkaitan kelonggaran prosedur operasi standard (SOP) Covid-19 terbaharu yang diumumkan kerajaan Arab Saudi pada Jumaat.

Menerusi infografik yang dimuat naik di laman twitter rasminya, Kementerian Dalam Negeri (MOI) Arab Saudi memaklumkan kerajaan tidak lagi mewajibkan pemakaian pelitup separuh muka di tempat terbuka, kecuali di beberapa tempat tertentu dan tertutup termasuk di kedua-dua masjid suci berkenaan.

“Pekerja dan pengunjung dua masjid suci tetap diwajibkan memakai pelitup muka sepanjang berada di dalamnya selain wajib berdaftar menerusi aplikasi Eatmarna atau Tawakkalna”, katanya.

Kementerian juga memberi kebenaran kepada sistem pengangkutan awam, restoran, panggung wayang, dewan acara dan sebagainya untuk beroperasi pada kapasiti penuh tanpa tertakluk kepada arahan penjarakan fizikal.

Bagaimanapun, hanya penerima dua dos vaksin yang dibenarkan memasuki kesemua premis berkenaan.

Kebenaran ini juga diberikan kepada golongan yang dikecualikan daripada mengambil vaksin atas faktor kesihatan dengan mereka diwajibkan memakai pelitup separuh muka.

Menurut kementerian itu lagi penjarakan fizikal dan pemakaian pelitup separuh muka masih diwajibkan di tempat-tempat yang tidak dapat disahkan tahap kesihatan pengunjungnya menerusi aplikasi Tawakkalna.

Pemilik premis awam dan swasta pula wajib mengesahkan tahap vaksinasi pengunjung melalui aplikasi Tawakkalna sebelum mereka dibenarkan memasuki premis masing-masing.


PN syaratkan semua calon tandatangani akujanji menentang rasuah

Setiap calon Perikatan Nasional (PN) pada Pilihan Raya Negeri (PRN) Melaka disyaratkan supaya menandatangani akujanji menentang rasuah, kata Tan Sri Muhyiddin Yassin.

Pengerusi PN itu berkata langkah tersebut diambil selari dengan komitmen gabungan itu dalam mendukung prinsip integriti dan melawan rasuah.

“Teras dan pendirian PN adalah menentang salah guna kuasa, rasuah. Memberikan layanan yang adil dan saksama kepada semua pihak. Ini jaminan kerajaan PN yang bakal dibentuk di Melaka.

“Jadi, untuk menunjukkan betapa kita komited menentang rasuah, kita sediakan akujanji. Yang ini saya minta semua calon kita untuk menandatanganinya dalam sehari dua ini,” katanya semasa program Pentas PRN Melaka malam tadi.

Turut hadir, Presiden PAS, Datuk Seri Abdul Hadi Awang; Presiden GERAKAN, Datuk Dr Dominic Lau Hoe Chai dan Timbalan Presiden Bersatu, Datuk Seri Ahmad Faizal Azumu.

Selain itu, Muhyiddin juga akan mengumumkan manifesto PN di Melaka yang akan dilancarkan dalam tempoh terdekat.

Katanya, PN akan menyenaraikan perkara utama yang penting dan perlu diberi perhatian supaya Melaka menjadi negeri yang lebih maju dan makmur.

Seramai 28 orang calon dipilih mewakili PN bagi menghadapi PRN Melaka pada 20 November, ia terdiri pelbagai latar belakang sama ada calon muda dan juga berpengalaman.

Parti Bersatu bertanding 15 kerusi Dewan Undangan Negeri (DUN), sementara PAS bertanding lapan kerusi dan Parti Gerakan pula lima kerusi.

Sebanyak 43 peratus wajah yang ditampilkan berusia 40 tahun ke bawah dengan sebahagian besarnya terdiri daripada golongan profesional dan berpendidikan tinggi serta komited demi kepentingan dan kebajikan rakyat.

Antara nama besar yang mencuri tumpuan dalam PRN Melaka pada 20 November, antaranya Ahli Parlimen Masjid Tanah, Datuk Mas Ermieyati Samsuddin yang diletakkan PN di kerusi Tanjung Bidara serta Naib Presiden Bersatu, Datuk Mohd Rafiq Naizamohideen di kerusi Telok Mas.

PRN Melaka adalah yang kedua akan dihadapi PN sebagai sebuah gabungan parti politik berdaftar secara sah selepas kejayaan dalam PRN Sabah lalu.


Najib tak pernah maklum keputusan hentikan bayaran kepada Sulu

Kerajaan Malaysia di bawah perdana menteri ketika itu Datuk Seri Najib Razak sepatutnya menjelaskan keputusan mengejutnya pada 2013 untuk menghentikan pembayaran tahunan RM5,300 kepada waris keturunan kesultanan Sulu yang menuntut hak pemilikan ke atas Sabah, kata Tan Sri Tommy Thomas.

Bekas peguam negara itu, yang kini menjadi tumpuan dalam perbalahan antarabangsa, menambah bahawa pentadbiran Najib telah membuat pembayaran tahunan tanpa gangguan sejak Malaysia ditubuhkan pada 1963 dan tidak pernah mempersoalkan kewajipan undang-undang untuk membuat bayaran ini.

“Setahu saya, kerajaan Malaysia tidak menjelaskan secara terbuka pada 2013 mengapa ia menghentikan pembayaran pampasan tahunan kepada Sulu yang membuat tuntutan. Ini berlaku semasa pentadbiran Najib Razak.

“Perdana menteri, Kementerian Luar atau Kementerian Pertahanan atau peguam negara sepatutnya mengeluarkan kenyataan awam yang merasionalkan keputusan mereka. Malah, sehingga hari ini, sedekad kemudian, anggota pentadbiran masih berdiam diri, yang membawa kepada spekulasi yang tidak perlu dan kekeliruan,” katanya dalam satu kenyataan panjang lebar yang disiarkan dalam portal berita tempatan The Edge.

Beliau berkata “penjelasan tidak rasmi” yang diberikan oleh kerajaan ketika itu adalah disebabkan pencerobohan bersenjata 2013 ke atas Lahad Datu di pantai timur Sabah.

“Bagaimanapun, nampaknya tiada bukti mengaitkan tuntutan Sulu yang menerima pampasan tahunan daripada Malaysia dengan penceroboh bersenjata Lahad Datu,” katanya.

Thomas berkata jika kerajaan Malaysia mempunyai bukti konkrit mengaitkan Sulu, yang telah menerima RM5,300 setahun, dengan kumpulan lelaki bersenjata yang sama yang menceroboh Lahad Datu tahun itu, ia sepatutnya membawa kes ke mahkamah dan mendapatkan kelulusan rasmi untuk menghentikan pembayaran tersebut.

“Sekiranya kerajaan Malaysia mempunyai bukti sedemikian, cara yang bijak adalah memfailkan tindakan di Mahkamah Tinggi Sabah terhadap Sulu. Memohon perintah mahkamah Sabah bahawa kerana pihak Sulu terlibat secara peribadi dan secara langsung dalam pencerobohan Lahad Datu, maka mereka telah kehilangan hak untuk menerima bayaran pada masa depan dan bahawa perjanjian 1878 telah terhenti.

“Jika itu berlaku, tindakan kerajaan untuk memberhentikan pembayaran akan menerima ‘judicial imprimatur’. Malangnya, pilihan ini tidak dilaksanakan oleh mereka yang bertanggungjawab pada 2013,” tambah Thomas.

Judicial imprimatur ialah istilah undang-undang yang bermaksud kelulusan rasmi oleh mahkamah.

Thomas berkata Malaysia melanggar perjanjian 1878 apabila ia tidak memberi sebarang alasan untuk menghentikan pembayaran tahunan kepada pihak Sulu selepas beberapa dekad dan tanpa pernah meminta kelulusan mahkamah untuk penamatan pembayaran ini.

Akibatnya, beliau berkata pihak Sulu mempunyai hak terhadap perjanjian 1878 – yang disifatkannya sebagai kontrak, dengan mengatakan bahawa ini bermakna Malaysia perlu membayar tunggakan pampasan tahunan sebanyak RM5,300 untuk tahun-tahun dari 2013 hingga 2022 dan berjanji untuk terus membayar jumlah yang sama setiap tahun.

Beliau berkata jumlah itu ditetapkan pada 1878 dan 1903, iaitu apabila sultan Sulu menandatangani dokumen untuk menyerahkan atau menyerahkan Sabah.

“Satu-satunya kerugian yang dialami Sulu ialah kehilangan jumlah pampasan tahunan sebanyak RM5,300, tidak lebih atau tidak kurang,” tegasnya.

Thomas berkata beliau menulis surat kepada peguam Sulu pada 19 September 2019 menawarkan untuk membayar tunggakan bagi tahun 2013 hingga 2019 berjumlah RM37,100 berserta faedah mudah 10 peratus sebanyak RM11,130 . Jumlah keseluruhan yang ditawarkan ialah RM48,230.

Thomas berkata jumlah itu adalah untuk kerugian yang dialami Sulu dalam tempoh tujuh tahun dari 2013 hingga 2019 apabila pembayaran tahunan dihentikan.

Beliau menambah bahawa penerimaan mereka bermakna “tidak akan ada lagi pertikaian” dengan Malaysia.

Menurutnya beliau juga telah memberi jaminan bahawa Malaysia akan membayar RM5,300 pada tahun-tahun akan datang.

Tetapi beliau berkata peguam pihak Sulu menolak jumlah yang ditawarkan.

Antara 2017 dan 2018, lapan pihak di Sulu memulakan prosiding timbang tara antarabangsa untuk mendapatkan sehingga AS$32.2 bilion daripada Malaysia berkaitan Sabah.

Ini menyebabkan penimbang tara Sepanyol Gonzalo Stampa memutuskan bahawa perjanjian 1878 telah ditamatkan dan mengarahkan Malaysia membayar AS$14.9 bilion sebagai pampasan.

Tetapi, Thomas berhujah bahawa AS$14.9 bilion yang diberikan oleh penimbang tara terhadap Malaysia adalah tidak sah dan tidak boleh dikuatkuasakan.

Beliau masih percaya pihak yang menuntut di Sulu hanya berhak mendapat jumlah tetap tahunan sebanyak RM5,300 seperti yang dinyatakan dalam dokumen 1878 dan 1903.

Beliau berkata mereka tidak boleh menuntut lebih berdasarkan nilai pasaran semasa Sabah kerana tanah itu bukan lagi milik kesultanan Sulu selepas 1878.


Lagi lama dia kempen, lagi banyak undi kita dapat: Rafizi

Rafizi Ramli menafikan kerajaan campuran takut kepada populariti Datuk Seri Muhammad Sanusi Md Nor sehingga terpaksa menggunakan Akta Hasutan untuk menyekat kemaraannya.

Timbalan Presiden PKR yang juga dilabel sebagai ‘raja formula’ oleh lawan politiknya itu berkata jika Menteri Besar Kedah itu terus berkempen, ia pasti memberi kelebihan kepada Pakatan Harapan (PH)-UMNO kerana banyak undi lagi mereka akan dapat.

“Jadi saya nak bagi tau, dia (Muhammad Sanusi) ini maharaja lawak untuk kita dan lagi lama dia kempen, lagi banyak undi kita dapat,” katanya dipetik laporan portal MG.

Menteri Ekonomi itu berucap pada Ceramah Jelajah Madani Harapan Dewan Undangan Negeri Seberang Jaya malam tadi.

Jelasnya, kerajaan campuran tidak pernah takut kepada Sanusi.

“Selain itu, tangkapan dan pendakwaan terhadap Muhammad Sanusi bukan disebabkan Kerajaan Perpaduan dan rakan-rakan dalam kerajaan takut dengan dia tapi sebab mulut dia yang celupar,” ujarnya lagi.

Semalam, Sanusi didakwa di Mahkamah Sesyen Selayang atas dua tuduhan mengeluarkan kata-kata menghasut berhubung isu pelantikan Menteri Besar Selangor dan berhubung penubuhan Kerajaan Perpaduan dalam satu ceramah politik, minggu lalu.

Kedua-dua kesalahan didakwa dilakukan di Simpang 4, Taman Selayang Mutiara, Kampung Bendahara di sini, jam 11 malam pada 11 Julai lalu.

Muhammad Sanusi didakwa melakukan perbuatan yang mempunyai kecenderungan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana Raja.


Semakin ramai rakyat Malaysia sakit mental, jatuh miskin

Selepas pandemik Covid-19 menyerang seluruh dunia dua tahun lalu, ekonomi dua mengalami kemerosotan yang teruk.

Keadaan menjadi lebih teruk apabila konflik berterusan Rusia-Ukraine telah menjejaskan rantaian bekalan makanan sehingga menyumbang kepada kadar inflasi terburuk dan kemelesetan ekonomi global.

Malah Malaysia turut terkesan dengan peningkatan harga barang keperluan. Bayangkan  harga minyak masak, daging ayam, telur ayam dan pelbagai lagi naik mendadak. Sudah tentu RM50 seperti tidak mencukupi membeli barang keperluan di pasar. Ini berbeza dengan situasi 10 tahun lalu. Dengan nilai wang yang sama, kita boleh membeli pelbagai barang keperluan.

Berdasarkan laporan Jabatan Perangkaan Malaysia, paras kemiskinan negara bertambah melebihi 230,000 isi rumah dengan Sabah, Kelantan dan Terengganu dicatatkan sebagai negeri yang mempunyai kadar pendapatan terendah pada 2020.

Lebih membimbangkan apabila 20 peratus kumpulan isi rumah M40 yang mempunyai pendapatan antara RM4,850 hingga RM10,959 telah beralih kepada B40, manakala 12.8 peratus golongan T20 yang mempunyai pendapatan RM15,000 ke atas bertukar status kepada M40.

Peratusan penurunan pendapatan isi rumah B40 dan M40 lebih besar berbanding T20, masing-masing 15.9 dan 36.9 peratus pada 2020 berbanding 16 dan 37.2 peratus pada 2019.

Dalam pada itu, Pengerusi Majlis Pemulihan Negara (MPN), Tan Sri Muhyiddin Yassin baru-baru ini menggesa MPN peringkat negeri dibentuk segera bagi melancarkan usaha memulihkan ekonomi bagi mengatasi isu tersebut.

Beliau berkata, jika tidak diberi tumpuan segera akan memberikan kesan besar, antaranya pertambahan kadar kemiskinan.

Sementara itu, Setiausaha Persatuan Psikiatri Malaysia (MPA), Dr Firdaus Abdul Gani berkata, bilangan pesakit yang datang mendapatkan rawatan bagi masalah kesihatan mental sejak pandemik melanda sehingga kini meningkat terutama melibatkan kes kemurungan dan keresahan.

Kajian dalam talian melibatkan 1,554 penduduk Malaysia yang disiarkan ‘Clinical Epidemiology and Global Health’ pada Oktober 2021 mendapati 70 peratus esponden mengalami gejala murung sederhana dan teruk selepas gelombang ketiga Covid-19 di negara ini.

Tidak hairanlah krisis ekonomi menyumbang kepada masalah mental hingga tahap membunuh diri.

Justeru, kerajaan tidak seharusnya mengambil mudah atau remeh isu yang berlaku. Lebih menyedihkan, ahli politik kini sibuk dengan agenda untuk berhadapan dengan pilihan raya yang kononnya tidak lama lagi dilaksanakan. Seharusnya, keperluan, kebajikan dan masalah rakyat masa kini menjadi keutamaan.

Walaupun golongan B40 terus diberi bantuan, bagaimana dengan golongan pertengahan? Rata-rata kumpulan ini meluahkan keresahan kerana kekangan ekonomi khususnya mereka yang kehilangan pekerjaan. Malah golongan peniaga mengeluh bahawa tidak mampu mencapai keuntungan bahkan gagal mendapatkan pulangan modal.

Kerajaan haruslah mendengar dan buka mata terhadap isu yang berlaku, sebaliknya perlu memandang serius isu kesihatan mental serta tekanan emosi rakyat Malaysia kerana ia memberi pelbagai kesan buruk kepada negara.


Paras air lima sungai di Pahang melebihi tahap bahaya, makin naik

Paras air di lima sungai di Pahang hari ini, diletakkan dalam senarai melebihi tahap bahaya dengan enam daripadanya menunjukkan trend peningkatan, lapor Jabatan Pengairan dan Saliran (JPS).

Menurut siaran menerusi laman sesawang rasmi Public Infobanjir JPS, paras air di Sungai Bera yang dicatat di Jambatan Sungai Bera, mencapai 26.45 meter, melebihi tahap bahaya 26 meter.

Berikut adalah senarai baharu paras air di sungai-sungai di Pahang sehingga jam 2 petang ini:

1) Sungai Pahang di Water Front, Bera – paras air 30.94m telah melebihi tahap bahaya setinggi 29.5m;

2) Paya Gintong, Jerantut – paras air 47.44m telah melebihi tahap bahaya (45m);

3) Sungai Jengka di Jambatan Kampung Awah, Maran – paras air 29.7m telah melebihi tahap bahaya (29.4m);

4) Sungai Kundang di Jambatan Sungai Kundang, Maran – paras air 23.13m telah melebihi tahap bahaya (23m);

5) Sungai Pahang di Lubuk Paku, Maran – paras air 20.72m telah melebihi tahap bahaya (19m);

6) Sungai Pahang di Kuala Sungai Chini, Pekan – paras air 16.19m telah melebihi tahap bahaya (14.9m)

7) Sungai Pahang di Kuala Krau, Temerloh – paras air 42.72m telah melebihi tahap bahaya (40m); dan

8) Sungai Pahang di Temerloh (Lubuk Pasu), Temerloh – paras air 34.67m telah melebihi tahap bahaya (33m)

Sementara itu di Selangor, Sungai Langat di Bukit Changgang, Kuala Langat telah melebihi tahap bahaya apabila mencatat paras air setinggi 4.62 meter, manakala paras air di Sungai Selangor, Kampung Asahan, Kuala Selangor pula melebihi tahap amaran.

Di Kelantan, Sungai Golok di Rantau Panjang, Pasir Mas mencatat paras air setinggi 9.39 meter melebihi tahap bahaya 9 meter.

Sementara itu, penduduk di beberapa kawasan rendah dan berisiko ditenggelami air di Puchong, Selangor dilaporkan sudah membuat persiapan berpindah susulan tular klip video dalam media sosial mendakwa air Sungai Klang melimpah.

Klip video itul menunjukkan arus deras Sungai Klang, selain laporan mengatakan beberapa kawasan terjejas sebelum ini kembali dinaiki air.

Beberapa laluan juga terjejas pagi tadi, susulan peningkatan paras air sungai disebabkan hujan malam tadi, khususnya di susur masuk Tol PLUS Bukit Jelutong di Shah Alam, yang dinaiki air menyebabkan kesesakan berlaku dilaluan keluar masuk tol berkenaan.

Sementara itu, tujuh sungai di Selangor juga diletakkan di bawah paras waspada iaitu Sungai Kuang di Kampung Melayu Seri Kundang, Gombak; Sungai Langat di TNB Pangsun dan Sungai Langat di JPS Sungai Manggis, Hulu Langat; Sungai Bernam di Jambatan SKC, Hulu Selangor serta Sungai Selangor di Rantau Panjang, Kuala Selangor.

Tiga lagi sungai di Sungai Buloh di Parit Mahang, Kuala Selangor; Sungai Bernam di Rimba KDR, Sabak Bernam serta Sungai Langat di Dengkil, Sepang.

Tiga sungai utama Sungai Klang iaitu Sungai Klang di Taman Sri Muda, Sungai Rasau di Tugu Keris dan Sungai Klang di Bandar Klang, masih merekodkan paras normal.


Tujuh kluster pendidikan dikesan semalam

Kementerian Kesihatan (KKM) memaklumkan tujuh daripada 11 kluster baharu Covid-19 yang dikesan dalam tempoh 24 jam pada Khamis (3 Mac 2022), melibatkan pendidikan.

Laman sesawang CovidNOW kendalian KKM yang dikemas kini tengah malam tadi menunjukkan empat kluster lagi – masing-masing dua tempat kerja dan pusat tahanan – turut direkodkan semalam.

Johor, Perak dan Selangor masing-masing merekodkan dua kluster pendidikan, manakala satu lagi kluster pendidikan dikesan di Melaka.

Kluster pendidikan di Johor melibatkan:

Kluster pendidikan di Perak pula ialah:

Di Selangor, kluster pendidikan membabitkan:

Kluster pendidikan di Melaka pula melibatkan Kluster Lorong Bukit Piatu 15, Melaka Tengah dengan 31 kes positif Covid-19.

Sementara itu dua kluster pusat tahanan masing-masing direkodkan di Cheras, Kuala Lumpur membabitkan 11 jangkitan, dan di Raub, Pahang (41 kes).

Manakala kluster tempat kerja dicatat di Petaling dan Gombak, Selangor membabitkan 11 kes, dan Sabak Bernam (10 kes).


Zahid sepatutnya minta juga Hisham jelaskan pendedahan ‘PASleak’

Isu berhubung pendedahan dokumen minit mesyuarat “PASleak” boleh dirungkai dengan Datuk Seri Ahmad Zahid Hamidi meminta penjelasan rakan separti, Datuk Seri Hishammuddin Hussein.

Presiden UMNO itu tidak perlu menunggu lama untuk mendapatkan kesahihan pendedahan dokumen tersebut sekiranya Hishammuddin dipanggil untuk menceritakan perkara sebenar, ia memandangkan nama bekas Naib Presiden UMNO itu terdapat dalam minit yang bocor tersebut.

Bagaimanapun, setakat ini dokumen tersebut belum dapat disahkan ketulenannya tetapi nampaknya pemimpin UMNO lebih banyak mendesak pemimpin PAS untuk mendapatkan pengesahan berhubung isu tersebut.

Berdasarkan maklumat terdapat daripada dokumen yang dibocorkan itu, nama Hishammuddin dipetik secara jelas dengan perincian berhubung pertemuan yang kononnya diadakan di rumah Menteri Pertahanan itu.

Agenda Daily juga tidak dapat mengesahkan ketulenan dokumen tersebut, tidak pasti ia dibocorkan untuk tujuan apa sebenarnya dan tidak mustahil ia juga dibuat untuk mengalihkan rakyat daripada isu sebenar yang dihadapi UMNO sendiri.

Sebagai seorang ketua parti, Zahid memiliki kuasa untuk memanggil dan meminta penjelasan pemimpin UMNO yang dipetik dalam dokumen tersebut, bahkan nama beberapa Naib Presiden yang dinamakan sebagai “sasaran” tersebut juga boleh memberikan pencerahan yang sebenar.

Jadi, tidak perlu untuk Zahid mengarahkan sasaran dengan menyerang pemimpin dalam parti lain tetapi adalah lebih mudah jika beliau sendiri meminta rakan separtinya mengesahkan berhubung kewujudan dokumen tular tersebut.

Bagaimanapun, media melaporkan Ahli Parlimen Bagan Datuk yang sedang berdepan pertuduhan mahkamah itu sudah membuat laporan polis bagi mendapatkan pengesahan berhubung dokumen tersebut.

Sudah pasti kandungan dalam dokumen itu mencemaskan Zahid yang sedang dibicarakan di mahkamah memandangkan hukuman yang bakal dijatuhkan terhadap dirinya bakal memberi implikasi yang buruk kepada masa depan politiknya.

Media melaporkan antara kandungan dalam dokumen itu menyebut tentang idea untuk mempercepatkan proses memenjarakan Zahid dan bekas perdana menteri Datuk Seri Mohd Najib Razak.

Terdahulu, tular dimedia sosial dengan beberapa keratan minit mesyuarat serta agenda parti itu yang mana tercatat beberapa pelan atau gerak kerja untuk menjatuhkan UMNO dan Barisan Nasional (BN) ketika ini.

Beberapa nama pemimpin politik besar yang terlibat dalam plot menjatuh serta mengucar-kacirkan UMNO ketika ini yang mana melibatkan juga beberapa pemimpin kanan parti berkenaan.


Kapal pemusnah AS hampiri Kepulauan Paracel, China beri amaran

Kapal perang Tentera Laut Amerika Syarikat (AS) belayar berdekatan kepulauan yang ‘dikawal’ Beijing di Laut China Selatan, semalam, beberapa jam selepas Presiden Joe Biden berkata AS mesti melindungi akses laluan di laut.

Kapal pemusnah peluru berpandu USS Curtis Wibur bertindak apa yang disebut Tentera Laut AS sebagai operasi ‘pelayaran bebas’ berhampiran Kepulauan Paracel dengan ‘kebebasan dan hak untuk belayar.

Jurucakap Armada Ketujuh AS, Leftenan Nicholas Lingo dalam kenyataan berkata tindakan itu adalah bertepatan dengan undang-undang antarabangsa.

China menamakan gugusan Kepulauan Paracel di barat laut Laut China Selatan sebagai Kepulauan Xisha. Beijing telah mendirikan kemudahan tentera di kepulauan yang turut dituntut Vietnam dan Taiwan.

Sejak 1945, garis berbentuk U atau Nine Dash Line dilakar dalam semua peta rasmi negara China, yang menyatakan sebahagian besar Laut China Selatan berada di bawah kedaulatan China, hanya berdasarkan sejarah silam.

Bagaimanapun, Beijing menuduh kehadiran kapal perang AS berhampiran Kepulauan Paracel melanggar dan mencabar kedaulatan wilayahnya.

“Tingkah laku Amerika melanggar undang-undang antarabangsa dan meningkatkan ketegangan di wilayah berkenaan dan terdedah kepada salah faham, salah sangka, serta insiden tidak dikehendaki di laut,” kata jurucakap Pusat pemerintahan Tentera Republik Rakyat China Wilayah Selatan, Tian Junli.

Namun, Biden, dalam ucapan di Akademi Pengawal Pantai AS menuduh China – dan juga Rusia – ‘melakukan tindakan gangguan’ yang mencabar peraturan antarabangsa yang melindungi perdagangan maritim di Laut China Selatan dan laluan lain.

Pada masa sama, Britain akan menghantar armada kapal pengangkut pesawatnya HMS Queen Elizabeth ke beberapa negara yang akan melalui Lautan Hindi serta Laut China Selatan beberapa hari lagi.

Perdana Menteri British, Boris Johnson menegaskan armada kapal perang diketuai HMS Queen Elizabeth akan ke Asia bagi menunjukkan negara itu percaya kepada undang-undang laut antarabangsa.

“Operasi pertama kapal induk itu ke Asia akan menunjukkan kepada negara-negara lain, termasuk China bahawa London mempercayai undang-undang laut antarabangsa,” katanya di atas HMS Queen Elizabeth.

Johnson berkata armada kapal perang itu akan berinteraksi dengan lebih daripada 40 negara dalam pelayaran yang akan melalui Lautan Mediterranean, Lautan Hindi dan Laut China Selatan untuk ke Jepun, sekali gus menilai keupayaan dan kemampuan Tentera Laut Diraja Britain. – Agensi


[KEMAS KINI] Najib arah Perbendaharaan percepat proses pinjaman RM2b SRC

Bekas Perdana Menteri Datuk Seri Najib Razak meminta seorang pegawai kanan Perbendaharaan ‘mempercepatkan’ proses permohonan SRC International Sdn Bhd meminjam RM2 bilion daripada Kumpulan Wang Persaraan (KWAP) pada 2011, kata pendakwaan.

Ketua pasukan pendakwaan dalam rayuan terakhir Najib di Mahkamah Persekutuan hari ini (18 Ogos 2022) Datuk V Sithambaram berkata bekas Ketua Setiausaha Perbendaharaan Wan Abdul Aziz Wan Abdullah, sendiri mendedahkan perkara itu, dalam keterangannya mengenai satu pertemuan dengan Najib.

Wan Aziz juga adalah bekas Pengerusi KWAP.

“Perayu (Najib) sendiri memberitahu Wan Aziz supaya mempercepatkan proses permohonan pinjaman itu dan berkata pinjaman sebanyak RM2 bilion adalah cukup,” katanya.

Sithambaran berkata permintaan itu telah mengatasi penyediaan pinjaman sebanyak RM1 bilion yang diperuntukkan panel pelaburan KWAP.

Katanya, panel KWAP meluluskan pinjaman sebanyak RM2 bilion kepada SRC International, mengikut permintaan Najib.

Beliau berkata pada mulanya, Unit Perancang Ekonomi (EPU) Jabatan Perdana Menteri mencadangkan pembiayaan SRC diperoleh daripada bank perdagangan dan pasaran kewangan, yang turut diterima Najib dan kemudian menteri yang bertanggungjawab ke atas EPU , Tan Sri Nor Mohamed Yakcop.

Bagaimanapun, Najib kemudiannya dalam kapasitinya sebagai perdana menteri dan menteri kewangan, meminta kelulusan dana RM3.95 bilion daripada KWAP ― bukannya mendapatkan wang daripada bank perdagangan dan pasaran kewangan ― untuk SRC mencapai objektifnya dalam sumber tenaga boleh diperbaharui, jelas Sithambaram.

Beliau berkata Najib telah, pada 5 Jun 2011, menulis minit pada surat SRC yang ditujukan kepada Ketua Pegawai Eksekutif KWAP ketika itu Datuk Azian Mohd Noh, berbunyi: “YBhg Datuk Azian, bersetuju dengan cadangan ini” (“Datuk Azian, bersetuju dengan cadangan ini” ).

“Ketua Pegawai Eksekutif KWAP kemudiannya meminta jabatan pendapatan tetap KWAP memproses permohonan pinjaman SRC ini.

“Akhirnya, Panel Pelaburan KWAP meluluskan pembiayaan sebanyak RM2 bilion pada 2011, dan tambahan RM2 bilion pada 2012, akibat campur tangan perayu,” kata Sithambaram, memetik laporan media tempatan.

Menurutnya meluluskan pinjaman sebanyak RM4 bilion dengan bergantung kepada hanya satu surat adalah tidak masuk akal,.

Ketika Sithambaram mengemukakan perkara ini, Najib kelihatan acuh tak acuh melihat telefon bimbitnya.

Daripada RM4 bilion yang diterima SRC daripada KWAP, RM42 juta masuk ke akaun Najib antara 2014 dan 2015.

Najib sedang merayu sabitan hukuman penjara 12 tahun dan denda RM210 juta setelah didapati bersalah terhadap tiga tuduhan pecah amanah, satu tuduhan salah guna kuasa, dan tiga tuduhan pengubahan wang berhubung dana RM42 juta yang dikaitkan dengan SRC International.

Pihak pendakwaan diminta memulakan hujahan lisan selepas peguam bela utama Hisyam Teh Poh Teik memberitahu mahkamah beliau tidak dapat berbuat demikian bagi pihak perayu.

Terdahulu, Mahkamah Persekutuan menolak permohonan Hisyam untuk menarik diri daripada mewakili Najib dalam perbicaraan rayuan terakhir bekas Perdana Menteri itu.

“Kami berpendapat peguam itu tidak menunjukkan sebab untuk melepaskan diri… kami menolak permintaannya untuk melepaskan diri. Beliau masih dalam rekod sebagai peguam utama,” kata Ketua Hakim Negara Tun Tengku Maimun Tuan Mat.

Hisyam kemudian berkata, pihak pembelaan akan bergantung kepada hujahan bertulis yang disediakan untuk digunakan di Mahkamah Rayuan oleh peguam Najib sebelum ini.


PRU-15: Undi calon atau parti?

Parlimen sudah dibubarkan dan parti-parti yang bertanding sudah bersedia memalu gendang kempen mereka. Semua pihak menanti-nanti tarikh keramat membuang undi. Cakap-cakap pilihanraya terus menghangatkan kedai kopi.

Dalam pada itu, politik negara dikatakan sedang matang, begitu juga rakyat sudah cukup dewasa dan faham dengan senario politik Malaysia. Oleh itu, tidaklah sewenang-wenangnya bagi mereka untuk ‘menyerahkan’ mandat pemerintahan kepada pemimpin yang hanya anggap jawatan adalah lubuk membina pengaruh dan mengaut keuntungan harta semata.

Pilihan raya umpama ‘gelanggang politik’ kerana ia adalah tempat untuk parti politik menjuarai hati rakyat dengan menyajikan ‘janji-janji manis’ untuk meraih undi rakyat. Bagaimanapun, semuanya terletak di atas bahu rakyat untuk menentukan barisan kepimpinan yang layak untuk kemudi bahtera Keluarga Malaysia yang baharu.

Persoalannya adakah rakyat ataupun pengundi memilih calon ataupun parti?

Malaysia telah melalui 14 pilihan raya umum semenjak merdeka. Pengundi memilih calon mengikut mengikut sistem majoritarian First-Past-The Post (FPTP). Sistem ini adalah sistem pilihan raya yang diwarisi daripada sistem Westminster yang diamalkan di Britain.

Dalam pilihan raya, pengundi akan memilih seorang daripada calon-calon yang bertanding di kawasan Parlimen tersebut.  Calon yang mendapat undi terbanyak di antara calon-calon bagi kawasan tersebut akan diisytiharkan sebagai pemenang dan menjadi ahli Parlimen yang akan mewakili penduduk bahagian yang dia menang.

Seterusnya Agong akan melantik seorang ahli Dewan Rakyat yang pada hemat baginda mempunyai kepercayaan majoriti ahli Dewan Rakyat untuk menjadi Perdana Menteri. Biasanya Agong akan melantik ketua parti yang memperoleh kerusi terbanyak tetapi sejarah telah menunjukkan bahawa tidak semestinya ketua parti politik yang dilantik menjadi Perdana Menteri.

Namun begitu terdapat juga sebilangan pengundi yang mementingkan siapakah calon yang akan mewakili mereka. Golongan ini mahukan calon yang mereka pilih bukan sahaja bekerja untuk parti yang diwakili tetapi yang penting bekerja untuk mereka.

Kebiasaannya, golongan ini bukan ahli mana-mana parti sebaliknya mereka yang dilabelkan sebagai pengundi atas pagar. Namun begitu tidak dinafikan, di tangan merekalah sebenarnya kemenangan ditentukan. Pihak yang bertanding sudah pasti maklum tentang kepentingan undi dari golongan ini.

Sepatutnya kriteria calon menjadi pertimbangan setiap pengundi ketika membuat pilihan. Ketepikan soal parti yang diwakili calon kerana yang akan bekerja selepas pilihanraya nanti adalah calon. Sebagus mana pun rekod sesuatu parti, tetapi kalau calon pun dah dikenal pasti korup, rasuah, buruk akhlak ditambah lagi berlainan akidah dengan kita masihkah ada keinginan untuk memangkah calon tersebut?


Jangan terlalu selesa dengan kemenangan besar sebelum ini: Hasni

Barisan Nasional (BN) Johor tidak boleh terlalu yakin dengan kemenangan besar dicatatkan pada Pilihan Raya Negeri (PRN) Johor yang lepas akan berulang pada pilihan raya umum ke-15 (PRU-15).

Pengerusi BN Johor Datuk Hasni Mohammad berkata berdasarkan pemerhatian dan kajian yang dilakukan terutamanya selepas PRN Johor pada Mac lepas, gabungan itu ketika ini dikatakan boleh memenangi 10 daripada 26 kerusi Parlimen yang dipertandingkan walaupun pimpinan pusat meletakkan sasaran jauh lebih tinggi, lapor Bernama.

Beliau berkata 10 kerusi Parlimen itu ialah Parit Sulong, Sembrong, Mersing, Tenggara, Kota Tinggi, Pontian, Pengerang, Ayer Hitam, Tanjung Piai dan Tebrau.

“Kepimpinan peringkat pusat meletakkan harapan dengan mengarahkan BN Johor menyumbang sekurang-kurangnya 20 kerusi Parlimen. Namun berdasarkan bacaan yang dibuat, setakat ini kita yakin boleh menang hanya 10 kerusi, itupun ada beberapa kerusi yang masih 50-50.

“(Tetapi) Peluang untuk mencapai 20 kerusi bukan mustahil, kita perlu bersama-sama mengukur kekuatan dan mencari satu formula terbaik,” katanya.

Beliau yang juga Pengerusi Badan Perhubungan UMNO Johor berkata demikian ketika berucap pada Majlis Perasmian Berkelompok Persidangan UMNO Cawangan-Cawangan Dalam Bahagian Tebrau di Ulu Tiram di sini malam tadi.

Pada PRU-14, daripada 26 kerusi Parlimen yang dipertandingkan, BN hanya memenangi lapan kerusi dengan UMNO tujuh kerusi (Parit Sulong, Sembrong, Mersing, Tenggara, Kota Tinggi, Pontian dan Pengerang) dan MCA satu kerusi iaitu Ayer Hitam.

Pada Disember 2018, Ahli Parlimen Mersing Datuk Dr Abd Latif Ahmad menyertai Bersatu, menjadikan kerusi Parlimen Johor yang dipegang BN adalah tujuh kerusi.

Bagaimanapun, dengan Datuk Seri Dr Wee Jeck Seng daripada MCA memenangi kerusi Parlimen Tanjung Piai pada Pilihan Raya Kecil (PRK) Parlimen Tanjung Piai pada 16 Nov 2019, menjadikan kerusi Parlimen yang dipegang BN kembali kepada lapan kerusi.

Sementara itu, Hasni yang juga Ahli Dewan Undangan Negeri (ADUN) Benut berkata tidak menjadi Menteri Besar walaupun berjaya memimpin UMNO dan BN untuk menang dalam PRN tidak menjadi isu buat dirinya kerana telah berjaya mencapai pelbagai kejayaan termasuk memenangi 40 daripada 56 kerusi Dewan Undangan Negeri (DUN) yang dipertandingkan dalam PRN Johor.

“UMNO terus bekerjasama dengan institusi Diraja, bekerjasama dalam membentuk sebuah kerajaan yang kuat, hari ini dipimpin oleh barisan kepimpinan muda yang harus diberi ruang dan peluang untuk terus menonjolkan kebolehan dan kepimpinan mereka,” kata Hasni.

Sementara itu, bekas Menteri Besar Johor itu sempat berseloroh dengan berteka-teki tentang masa depan politiknya sama ada beliau akan dicalonkan bagi kerusi Parlimen dalam PRU15 atau tidak.

“(Parlimen) Pontian, tempat Setiausaha Agung UMNO (Datuk Seri Ahmad Maslan)… Ketua Bahagiannya, Pengerusi Badan Perhubungan UMNO (Hasni), dengarnya nak diberi peluang bertanding Parlimen, macam mana agaknya? Tetapi tidak mengapa, itu rahsia orang Pontian, tetapi sesiapa pun saya percaya boleh menang di kerusi itu,” katanya.


PRN: PAS harap ramai keluar mengundi Sabtu ini

PAS mengharapkan momentum peratusan keluar mengundi pada Sabtu ini dikekalkan seperti pengundian awal, semalam.

Naib Presidennya, Datuk Seri Dr Ahmad Samsuri Mokhtar sempat memuji pengundi yang terlibat dalam pengundian awal semalam di mana kesemua enam negeri yang menjalankan pilihan raya mencatatkan peratusan keluar mengundi melebihi 90 peratus.

Jelasnya, Terengganu merekodkan bilangan keluar mengundi kedua tertinggi dengan 95.91 peratus selepas Kedah (96.02%).

“Syabas saya ucapkan buat semua anggota dan keluarga yang mengundi kerana kalian telah menjalankan tanggungjawab demi masa depan Malaysia tercinta.

“Diharapkan momentum ini akan diteruskan oleh semua pengundi di keenam-enam negeri pada 12 Ogos 2023, Sabtu ini,” katanya melalui satu hantaran di Facebook.

Semalam, Suruhanjaya Pilihan Raya (SPR) memaklumkan seramai 72,554 pengundi awal terdiri daripada anggota tentera, polis dan Pasukan Gerakan Am (PGA) serta pasangan telah melaksanakan tanggungjawab di enam negeri itu.

Kedah mencatatkan peratusan keluar mengundi tertinggi dengan 96.02% diikuti Terengganu 95.91%, Selangor 95.87%, Pulau Pinang 95.01%, Negeri Sembilan 94.05 peratus dan Kelantan 93.90%.


Shahidan sindir Lokman, nak sebut nama pun jijik

Tindakan bekas ahli Majlis Tertinggi UMNO, Datuk Lokman Noor Adam yang sering menjadikan Perdana Menteri Datuk Seri Ismail Sabri Yaakob sebagai sasaran kecaman adalah tidak wajar, kata Datuk Seri Shahidan Kassim.

Ketua UMNO Bahagian Arau itu berkata jijik untuk menyebut nama individu dalam UMNO yang sebelum ini dipecat tetapi diambil semula menjadi ahli parti yang sering memaki Ismail Sabri, malah turut dipertikai jawatan yang dipegang oleh Lokman sehingga boleh sesuka hati pemimpin tertinggi negara.

“Saya hendak beritahu dan tidak mahu sebut namanya serta tidak perlu diketangah secara hebat. Kita pun tidak tahu dia siapa.

“Yang saya tahu, dia bukan AJK bahagian, cawangan tapi bercakap seolah-olah jurucakap UMNO dan dia maki Perdana Menteri.

“Mana boleh begini, saya rasa dia tidak wajar diberi pengiktirafan mana-mana pihak terutama ahli-ahli UMNO,” katanya dipetik semasa sidang akhbar hari ini.

Shahidan yang juga Menteri Wilayah Persekutuan berkata Lokman tidak harus mempersoalkan keputusan Ismail Sabri sebagai ‘poster boy’ pada pilihan raya umum ke-15 (PRU-15) nanti.

“MT UMNO sudah buat keputusan poster boy Ismail Sabri dan tidak ubah serta rakyat menyokong beliau. Saya sampai satu masa rasa jijik hendak sebut nama orang ini kerana sering memaki Perdana Menteri,” katanya lagi.

Shahidan diminta mengulas tindakan Lokman yang sering menyerang Ismail Sabri di media sosial sejak kebelakangan ini.

Minggu lalu, Lokman sudah didakwa di Mahkamah Sesyen atas dua pertuduhan membuat dan memulakan komunikasi jelik terhadap Ismail Sabri dan kerajaan.

Lokman, 49, mengaku tidak bersalah terhadap kedua-dua pertuduhan itu yang didakwa dilakukan melalui aplikasi Facebook atas nama profil “Lokman Noor Adam Official” dengan niat untuk menyakitkan hati orang lain.

Mengulas lanjut, Shahidan berkata, Lokman perlu dikenakan tindakan undang-undang kerana memburuk-burukkan Perdana Menteri dan institusi kehakiman.

Tegas beliau, Lokman tidak sepatutnya mengeluarkan kenyataan dan melemparkan tuduhan liar serta tidak berasas terhadap Ismail Sabri lebih-lebih lagi secara terbuka di media sosial.


PM boleh bubar Parlimen bila-bila masa tanpa MoU, kata penganalisis

Isyarat jelas diberikan Parlimen boleh dibubarkan pada bila-bila masa bagi memberi laluan pilihan raya umum ke-15 (PRU-15) diadakan dalam masa terdekat, kata penganalisis politik.

Langkah tidak menyambung memorandum persefahaman (MoU) dengan blok pembangkang, Pakatan Harapan (PH) akan memberi kebebasan kepada Perdana Menteri Datuk Seri Ismail Sabri Yaakob dalam menentukan tarikh PRU-15 diadakan, malah pemerhati politik tidak menolak berkemungkinan Parlimen boleh dibubarkan pada masa terdekat ini.

“Dari segi PRU, saya melihat keputusan itu memang logik kerana Perdana Menteri tidak mahu tangannya terikat dengan PH.

“Malah, saya menganggap keputusan dibuat itu adalah strategi politik Perdana Menteri dan beliau boleh menggunakan kuasa yang ada padanya untuk membubarkan Parlimen pada bila-bila masa sahaja.

“Boleh jadi PRU-15 sudah dekat dan boleh diadakan bila-bila masa sahaja, namun boleh jadi juga tahun depan,” kata seorang penganalisis politik, Profesor Madya Dr Azmi Hassan dipetik laporan BH.

Jelasnya, berbeza dengan situasi sebelum ini, PH kini tidak mempunyai asas untuk mengikat Ismail Sabri agar menunaikan janji yang dimerterai dalam MoU sebelum ini.

“Jadi, dalam keadaan sekarang semua orang akan berada dalam keadaan tertanya-tanya bila PRU akan diadakan,” katanya.

Terdahulu, Ismail Sabri semalam berkata tidak ada lagi perjanjian atau MoU baharu yang akan disambung antara kerajaan dengan PH.

Ismail Sabri akur dengan pendirian partinya, UMNO yang sudah membuat ketetapan supaya tiada MoU 2.0 akan dimerterai dengan PH walaupun terdapat usaha untuk menyambung MoU 2.0 yang baharu selepas tamat pada 31 Julai ini.

“Soal sambung tak sambung (MoU) tak penting, yang pentingnya sekarang adalah soal persefahaman untuk kepentingan rakyat masih boleh kita teruskan. Kerjasama bertulis tidak ada lagi lepas ini.

“Kita sama-sama bersetuju untuk tidak ada perjanjian atau persefahaman baharu. Saya pun mesti akur dengan keputusan parti saya. Saya sudah maklumkan kepada mereka (pemimpin PH), UMNO sudah buat ketetapan tidak sambung.

“Tapi dari segi perjanjian secara bertulis, semua sudah bersetuju tidak perlu ada perjanjian bertulis baru, tapi persefahaman untuk kepentingan rakyat kita boleh diteruskan bagi menjamin kestabilan politik,” katanya semalam.


Najib hilang kerusi Pekan dalam masa 14 hari: Speaker Parlimen

Bekas Perdana Menteri Datuk Seri Najib Razak secara automatik mungkin kehilangan status sebagai ahli Parlimen Pekan dalam tempoh 14 hari mulai hari ini, kata Speaker Dewan Rakyat Tan Sri Azhar Azizan Harun.

Keadaan ini boleh berlaku sekiranya tiada prosedur lain mahkamah dimulakan atau pengampunan diraja diberikan dalam tempoh itu, katanya.

Ianya adalah selaras dengan Perkara 48 Perlembagaan Persekutuan, yang memperuntukkan seseorang itu hilang kelayakan sebagai ahli Parlimen jika disabitkan kesalahan dan dihukum penjara lebih setahun atau denda tidak kurang RM2,000, dan tidak mendapat pengampunan diraja.

Pada masa ini, katanya, Parlimen perlu menunggu pemberitahuan rasmi yang akan dikeluarkan oleh Mahkamah Persekutuan berhubung hukuman yang dikenakan kepada Najib.

Najib dihantar ke Penjara Kajang selepas Mahkamah Persekutuan membatalkan rayuannya dan mengekalkan sabitan serta hukuman penjara 12 tahun dan denda RM210 juta dalam kes melibatkan RM42 dana SRC International Sdn Bhd, semalam.

“Sekarang ini, tiada lagi rayuan terhadap keputusan Mahkamah Persekutuan, tetapi Perkara 48(4)(b) menyatakan sekiranya terdapat prosiding mahkamah lain (dimulakan), maka status Najib (sebagai Ahli Parlimen Pekan) kekal sehingga prosiding itu selesai.

“Saya perlu mengetahui terlebih dahulu jika ada prosiding lain (dimulakan), termasuk semakan, kerana proses semakan adalah sebahagian daripada prosedur mahkamah.

“Jika ada, dan Najib memfailkan semakan dalam tempoh 14 hari, maka statusnya sebagai Ahli Parlimen Pekan akan kekal sehingga prosiding itu tamat.

“Pada masa sama, Perkara 48 menyatakan sekiranya terdapat permintaan pengampunan diraja dalam tempoh 14 hari, maka statusnya kekal sehingga proses pengampunan diraja selesai,” katanya menurut NST.

Menjawab soalan bila Parlimen akan menerima pemakluman daripada Mahkamah Persekutuan mengenai hukuman terhadap Najib, Azhar berkata perkara itu perlu dilakukan segera.

Berhubung pemberitahuan pengesahan kerusi Pekan kosong, Azhar berkata beliau akan mengeluarkan pemberitahuan itu jika Najib tidak memfailkan semakan atau prosiding mahkamah lain dalam tempoh 14 hari akan datang.

“Saya perlu tunggu 14 hari, iaitu bermula hari ini. Jika semua peruntukan yang diperuntukkan dalam Perlembagaan tidak dilaksanakan dalam tempoh yang ditetapkan, barulah saya boleh membuat keputusan (kerusi Pekan dikosongkan).”

Semalam, Najib gagal dalam rayuan terakhirnya terhadap sabitan bersalah Mahkamah Tinggi, yang menyaksikan Mahkamah Persekutuan memerintahkan beliau menjalani hukuman 12 tahun penjara berkuat kuasa serta-merta. Dia juga didenda RM210 juta.

Dia telah didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.

Ketua Hakim Negara Tun Tengku Maimun Tuan Mat berkata penemuan Mahkamah Tinggi mengenai pembelaan adalah betul dan hakim perbicaraan yang arif telah menjalankan analisis menyeluruh terhadap keterangan yang dikemukakan oleh pihak pembelaan, menilai dengan betul semua keterangan berhubung dengan pembelaan dan tidak mempercayai naratif pembelaan.

Beliau juga berkata Najib telah menunjukkan bagaimana pembelaannya tidak konsisten, tidak koheren dan tidak wajar dipercayai, seperti yang dikemukakan oleh pihak pendakwaan.

Selepas menghabiskan satu jam di bilik mahkamah bersama keluarga, pembantu dan ahli parti, Najib dibawa ke Penjara Kajang untuk menjalani hukuman.


Menteri Kesihatan perlu beri penjelasan calon BN Pengkalan Chepa guna sijil palsu?

Seorang calon Barisan Nasional (BN) yang bertanding di kerusi Parlimen Pengkalan Chepa didakwa tidak habis belajar dalam jurusan perubatan tetapi masih menggunakan gelaran ‘doktor’ dalam resume pencalonannya.

Calon BN tersebut, Mohd Hafiezulniezam Mohd Hasdin didakwa belum lulus pengajian dalam bidang perubatan kedoktoran dan sijil ijazah yang dimilikinya adalah palsu, menurut maklum balas daripada pihak Universitas Gadjah Mada (UGM).

Aktivis politik, Liyana Marzuki yang mula-mula membuat pendedahan berhubung isu tersebut hari ini memuat naik e-mel yang diterimanya daripada pihak universiti tersebut selepas membuat pertanyaan.

“Saya dengan ini mengemukakan bukti daripada pihak Universiti Gajah Mada menjawab email rasmi yang dibuat oleh pihak saya,” kata Liyana dalam hantaran Facebooknya.

Menurut Liyana lagi, calon BN tersebut juga bukan alumni UGM, sijil Ijazah yang diviralkan juga adalah palsu dan surat itu juga mengatakan beliau tidak tamat pengajian.

“Ia mengatakan Calon BN ini bukan merupakan alumni UGM, sijil Ijazah yang diviralkan juga adalah palsu. Surat itu juga mengatakan beliau tidak tamat pengajian.

“Saya juga telah menyemak kembali database Kementerian Pendidikan Tinggi Indonesia, ia juga merekodkan calon ini belum lulus pengajian,” katanya lagi.

Dalam pada itu, Liyana juga menggesa calon ini agar berterus terang kepada rakyat dalam masa 24 jam atau berdepan tindakan undang-undang ekoran penipuan dilakukannya.

“Sekiranya tiada kenyataan dan bukti daripada beliau dalam tempoh masa tersebut, saya akan meneruskan melalui laporan polis dan peguam saya akan mengambil tindakan selajutnya untuk menyaman beliau.

“Saya selalu percaya, ‘the power in people is greater than the people in power’.

“Bangkit anak bangsaku, jangan dibiarkan pemimpin sebegini menang pilihanraya dan memerintah kita,” katanya.

Semalam, melalui dada akhbar arus perdana, calon BN Pengkalan Chepa itu menjawab dakwaan terhadap dirinya dengan mengatakan pihak Universiti telah mengesahkan sijil pelajaran beliau adalah sah.

Namun, Mohd Hafiezulniezam tidak pula memberi sebarang bukti bagi menunjukkan kesahihan sijil dimilikinya.


Dasar perpaduan bukan setakat teori, rasisme masih berlaku

Kerajaan perlu mengkaji secara menyeluruh sama ada asas pembangunan dasar perpaduan negara sekarang merupakan tindakan yang tepat dan komprehensif bagi mengukuhkan tahap kesepaduan rakyat.

Ahli Parlimen Kapar, Dr Halimah Ali berkata, jawapan Menteri Perpaduan Negara (Datuk Aaron Ago Dagong) ketika menjawab soalan lisan asalnya apabila diamati adalah teori yang bagus, tetapi realitinya masih lagi berlaku rasisme dalam kalangan rakyat.

Katanya, kerajaan perlu mengetahui peratusan rakyat yang bukan sahaja tahu, malah memahami dan menghayati asas pembangunan dasar perpaduan negara.

“Adakah kerajaan bercadang untuk mengkaji secara menyeluruh bagi merentasi kelompok-kelompok, segmen-segmen, dalam dan luar bandar.

“Ini bagi mengetahui berapa peratuskah rakyat Malaysia yang mengetahui, memahami dan menghayati dua asas pembangunan dasar perpaduan negara sedia ada, iaitu Perlembagaan Persekutuan dan Rukun Negara bagi mengambil tindakan yang tepat dan komprehensif.

“Ini kerana kita lihat teorinya tadi bagus, dasar pembangunan negara tadi bagus, tapi realitinya secara praktikal kenapa berlaku perkara yang dipanggil rasisme dan sebagainya yang kontemporari ini,” katanya di Dewan Rakyat, hari ini (Khamis, 16 Februari 2023).

Beliau berkata demikian ketika mengemukakan soalan tambahan kepada Menteri Perpaduan Negara.

Dalam soalan lisan asal, Dr Halimah meminta kerajaan menyatakan keberhasilan Indeks Perpaduan di Malaysia yang dijalankan oleh Institut Kajian Etnik, Universiti Kebangsaan Malaysia (UKM) bagi menangani masalah perpaduan negara.

Beliau berkata, sudah tiba masa kerajaan bersedia bersama barisan pembangkang sebagai penanda aras kepada kementerian lain kerana budaya kerajaan baharu baru satakat melaungkan perpaduan.


Keyakinan pelabur pulih, peningkatan FDI diluluskan beri isyarat baik

Lonjakan bagi pelaburan langsung asing (FDI) diluluskan Malaysia bagi separuh pertama 2021 yang menokok 223.1 peratus tahun ke tahun memaparkan isyarat keyakinan pelabur asing terhadap iklim ekonomi dan ekosistem perniagaan negara yang stabil dan kondusif.

Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali berkata prestasi kukuh dan mengagumkan itu adalah petanda baik kepada laluan Malaysia ke arah pemulihan ekonomi yang rancak dan mampan.

“Prestasi luar biasa ini turut memaparkan bahawa strategi Malaysia untuk menempatkan negara sebagai destinasi pelaburan menarik dan hab rantaian bekalan di ASEAN, khususnya bagi operasi pembuatan, menunjukkan hasil yang positif,” katanya dalam kenyataan hari ini menurut laporan Bernama.

Beliau berkata, dalam tempoh ini, FDI memacu prestasi kukuh dan bertenaga sektor pembuatan, mencatatkan RM58.2 bilion pelaburan diluluskan. Sementara itu, sumber domestik menyumbang lebihan pelaburan diluluskan dalam sektor ini iaitu RM8.7 bilion.

Dari segi jumlah pelaburan diluluskan, Malaysia mencatatkan RM107.5 bilion FDI dan pelaburan langsung domestik (DDI) dalam sektor pembuatan, perkhidmatan dan utama, meraih lonjakan besar berjumlah 69.8 peratus berbanding tempoh sama tahun lepas.

Beliau berkata pelaburan itu tercapai di tengah-tengah landskap ekonomi global yang amat mencabar, melibatkan 2,111 projek dan dijangka menjana 44,994 peluang pekerjaan di negara ini.

“Dengan memanfaatkan kemajuan yang positif dalam Pelan Pemulihan Negara (PPN), penambahbaikan keadaan kesihatan awam secara keseluruhan dan pembukaan sektor ekonomi secara berperingkat, Malaysia terus menarik pelaburan bernilai tinggi dan berteknologi tinggi, disokong keupayaan dan kebolehan kita dalam menyediakan pekerja berkemahiran tinggi dan bersedia menggunakan teknologi maju untuk nilai tambah industri,” katanya.

Seiring dengan Aspirasi Pelaburan Nasional (NIA), beliau berkata, Malaysia melaksanakan lebih banyak projek berintensif modal secara konsisten selain projek-projek yang menyokong agenda pembangunan negara, selaras dengan matlamat Alam sekitar, Sosial dan Tadbir Urus (ESG).

Mohamed Azmin berkata, ini dicerminkan oleh peningkatan jumlah projek berintensif modal yang diluluskan Lembaga Pembangunan Pelaburan Malaysia (MIDA).

Menurutnya, selain itu wujud keutamaan untuk mencipta peluang pekerjaan pelbagai kemahiran kepada rakyat.

Dalam hal ini, Mohamed Azmin berkata, sebanyak 367 projek pembuatan diluluskan yang bernilai RM66.9 bilion dalam separuh pertama 2021 akan mewujudkan 32,220 peluang pekerjaan membabitkan pelbagai jawatan, sekali gus memacu laluan ke arah pekerjaan bernilai tinggi dan berkemahiran.

“Ini merangkumi 1,367 jawatan dalam pengurusan dan 4,031 bagi profesional teknikal seperti jurutera dalam bidang elektrik dan elektronik, mekanik, kimia dan bidang-bidang lain, mencerminkan peralihan rantaian nilai yang lebih tinggi dalam sektor pembuatan.

“Projek pembuatan diluluskan turut memerlukan 4,144 pekerja mahir,” katanya.

Sementara itu, pelaburan domestik menerajui sektor perkhidmatan dan utama berjumlah RM45 bilion atau 41.9 peratus daripada jumlah pelaburan diluluskan dalam tempoh enam bulan.

Dari sudut strategik NIA, Mohamed Azmin berkata, Kementerian Perdagangan Antarabangsa dan Industri akan terus melaksanakan pelaburan berkualiti tinggi pada masa akan datang untuk mewujudkan nilai kepada negara dan rakyat.

Katanya langkah itu bukan sahaja untuk mengekalkan pekerjaan, malah mewujudkan pekerjaan bernilai tambah tinggi.

“Kami komited ke arah menempatkan Malaysia sebagai rakan unggul bagi pelabur di rantau ini, menambah baik ekonomi kita yang kompleks dan merangsang pertumbuhan jangka panjang di Malaysia menerusi aliran pelaburan berkualiti yang mampan dalam bidang pertumbuhan baharu dan kompleks,” kata Mohamed Azmin.


Lokman Adam bersama penceramah disaman Khairy, fitnah isu vaksin

Bekas ahli Majlis Tertinggi UMNO Lokman Noor Adam dan seorang penceramah, Mohd Rasyiq Mohd Alwi yang lebih dikenali sebagai Abu Syafiq disaman Menteri Kesihatan Khairy Jamaluddin Abu Bakar.

Khairy mengambil tindakan undang-undang tersebut ekoran kenyataan fitnah dan tuduhan yang tidak berasas dibuat oleh kedua-dua mereka antara 20 Oktober tahun lepas hingga 10 Januari tahun ini berkaitan program vaksinasi Covid-19 kerajaan.

Saman tersebut itu difailkan di Mahkamah Tinggi Kuala Lumpur pada 25 Januari, menurut laporan Malaysiakini.

Menurut laporan lagi, saman tersebut melibatkan kandungan video, gambar dan tulisan di media sosial – Facebook, Youtube dan Instragram yang dikeluarkan oleh kedua-dua penama yang disaman tersebut.

Saman itu difailkan melalui tetuan Rashid Zulkifli selepas defendan enggan mematuhi tuntutan Khairy antaranya supaya dakwaan-dakwaan mereka dipadam pada 16 Januari lalu.

Khairy menuntut ganti rugi am, ganti rugi teladan dan ganti rugi teruk serta perintah supaya status dipertikaikan dipadam serta permohonan maaf di media sosial dan beberapa portal berita.

Pengurusan kes ditetapkan pada 28 Februari.

Untuk rekod, Lokman juga sebelum ini disaman Ketua Hakim Syarie Datuk Dr. Mohd. Na’im Mokhtar bagi menuntut ganti rugi RM30 juta.

Saman fitnah itu berhubung beberapa hantaran di laman sosial membabitkan gangguan seksual terhadap beberapa wanita termasuk seorang yang bergelar ‘Datin’.

Mohd. Na’im, 55, yang juga Ketua Pengarah di Jabatan Kehakiman Syariah Malaysia selaku plaintif memfailkan saman itu menerusi Tetuan Akberdin & Co pada 17 Januari lalu dengan menamakan Lokman, 49, sebagai defendan tunggal di Mahkamah Tinggi di sini.

Berdasarkan dokumen yang diperoleh, Mohd. Na’im mendakwa defendan telah memfitnahnya dengan membuat kenyataan menerusi dua siaran langsung di Facebook ‘Lokman Noor Adam Official’ pada 10 Januari dan 13 Januari lalu.

Selain itu, Abu Syafiq juga sebelum ini membuat tuduhan fitnah terhadap Mantan Perdana Menteri Tan Sri Muhyiddin Yassin dan delegasinya dalam mengerjakan ibadah umrah Mac lalu.

Abu Syafiq dalam laman sosial Instagramnya mendakwa Muhyiddin dan delegasinya tidak mendapatkan vaksin ketika mengerjakan umrah di Arab Saudi.

Bagaimanapun, tuduhan tersebut dinafikan pejabat Mantan PM Kelapan tersebut dalam satu kenyataan.


Juruaudit forensik hairan firma asing ‘berkuasa’ ke atas projek kapal LCS

Rakan kongsi asing, Rheinmetall Group – firma berpangkalan di Dusseldorf, Jerman – memegang 49 peratus saham dalam dua kontraktor utama yang terlibat dalam projek pembinaan kapal tempur pesisir pantai (LCS), mempunyai kuasa yang lebih daripada pemegang saham majoriti – Boustead Heavy Industries Corporation (BHIC).

Kedua-dua syarikat itu ialah Contraves Advanced Devices Sdn Bhd (CAD) dan Contraves Electrodynamics Shd Bhd (CED).

Juruaudit forensik yang juga Pengarah dan Ketua Pegawai Penyiasat Alliance IFA (M) Sdn Bhd, Prabhat Kumar ketika mempersoalkan mengapa lebih banyak kuasa diberikan kepada Rheinmetall berkata, perjanjian itu sendiri berat sebelah.

“Lembaga pengarah BHIC, (Pengerusi) Tan Sri Che Lodin Wok Kamaruddin, bersetuju dengan keputusan ini yang menjejaskan kepentingan BHIC,” katanya.

Memetik The Star beliau menambah “perjanjian itu telah memberikan kuasa mutlak kepada RAD (Rheinmetall Air Defence) untuk menguruskan syarikat ini (CAD)”.

Prabhat memberitahu Jawatankuasa Kira-Kira Wang Negara (PAC) bahawa mereka menghadapi kesukaran untuk memperoleh maklumat yang diperlukan bagi memahami secara lengkap operasi CAD dan untuk melakukan audit dalaman.

“Mereka tidak mempunyai salinan mesyuarat lembaga pengarah (BOD). Sangat mengejutkan. Anda membelanjakan berjuta-juta dolar dan anda benar-benar bergantung kepada syarikat asing yang hampir menjadi pembekal.

“Anda tiada kawalan teknikal… anda tidak mempunyai kepakaran teknikal dalam bidang itu… dan anda secara membuta tuli bergantung kepada seseorang yang berada di sini untuk menjalankan perniagaan.

“Sudah tentu, dia akan mengekstrak krim itu dengan semaksimum kemampuannya dan itulah yang berlaku,” katanya.

Prabhat, yang mempunyai lebih 20 tahun pengalaman dalam perakaunan forensik, turut membangkitkan isu mandat perbankan, mengatakan bahawa amalan biasa adalah mempunyai kuasa mengawal (pemegang saham majoriti) dari segi penandatanganan bank.

“Surat itu, yang diluluskan oleh lembaga pengarah, di mana wakil BHIC juga berada di sana, wakil RAD juga berada di sana, mereka merangka sedemikian rupa sehingga CAD boleh mengeluarkan cek secara virtual tanpa mempunyai sebarang kawalan daripada rakan usaha sama pihak lain.

“Walaupun anda memasuki perniagaan 100 dolar atau perniagaan 1,000 dolar, kami ingin melihat kawalan perbankan dikekalkan secara sama rata supaya orang itu tidak menyalahgunakan dana itu,” tambahnya.

Keputusan di BNS/BHIC dibuat oleh pengerusi BNS dan Pengarah Urusan BHIC Tan Sri Ahmad Ramli dan pengarahnya Annuar Murad, bekas kapten tentera laut.

Annuar juga merupakan pengarah projek LCS.

Beliau berkata penglibatan CAD dengan LCS mengakibatkan “kos yang jauh lebih tinggi daripada jangkaan dan menyediakan payung untuk menyembunyikan kos sebenar”.

“Saya ingin memberitahu anda bahawa berdasarkan pengalaman penyiasatan saya selama 20 tahun, setiap kali manipulasi diperlukan untuk dilakukan dalam kontrak tertentu, perintah variasi adalah penyebab terbesar dan itulah yang kita lihat dalam keseluruhan episod ini,” katanya.


UMNO bakal kalah PRN kerana berkawan dengan DAP, kata Noh

Bekas Pengerusi Badan Perhubungan UMNO Selangor yang dipecat daripada parti itu, Tan Sri Noh Omar berkata UMNO akan kalah dalam Pilihan Raya Negeri (PRN) beberapa bulan lagi kerana orang Melayu tidak suka parti itu berkawan dengan DAP.

Serentak itu, beliau menjangkakan UMNO akan kalah teruk dalam PRN di enam negeri, termasuk Selangor, berdasarkan penolakan pengundi pada Pilihan Raya Umum Ke-15 (PRU-15) lalu.

“UMNO dijangka mengalami kekalahan, termasuk di beberapa kubu kuat parti itu pada PRN Selangor. Berdasarkan keputusan PRU-15 lalu, semua kawasan Parlimen di Selangor tewas.

“Kawasan kubu kuat pun kalah seperti di Tanjong Karang, Sungai Besar dan Sabak Bernam. Ketiga-tiga kawasan itu Perikatan Nasional (PN) menang… itu kawasan majoriti Melayu,” katanya semalam.

Noh yang juga bekas ahli Parlimen Tanjung Karang yang tidak dicalonkan pada PRU-15 lalu, tidak melihat UMNO berpeluang menang sekiranya hanya mengharapkan pengundi Melayu sahaja.

“Mungkin pada masa itu (PRU-15), pengundi masih menyokong UMNO tetapi sekarang ini, orang yang sokong UMNO bila dia tengok parti itu berkawan dengan DAP… dia takkan undi,” katanya lagi.

Menurutnya pengundi yang berjumpa beliau misalnya mengakui tidak akan memilih UMNO sekiranya parti itu terus bekerjasama dengan DAP.

“Saya berjumpa dengan orang kampung saya mengaku undi BN (Barisan Nasional) pada PRU-15 lepas, tetapi kalau tahu UMNO bersama DAP, mereka kata tak mahu undi BN,” jelasnya.

Dalam perkembangan lain, ketika ditanya adakah beliau sedia untuk merayu berhubung pemecatan daripada UMNO, Noh berkata, keputusan pemecatan beliau dibuat oleh Presiden UMNO, Datuk Seri Ahmad Zahid Hamidi.

“Hendak merayu kepada siapa? Kalau (pemecatan daripada Lembaga Disiplin UMNO bolehlah) merayu kepada MT (Majlis Tertinggi).

“Selagi Presiden itu ada, takkan beliau hendak terima rayuan saya? Tak pernah berlaku, belum lagi MT bermesyuarat, keputusan sudah dibuat.

“Sepatutnya cadang dahulu pada MT dan dibahas dan jika ada percanggahan pendapat, undilah,” katanya.


Kit Siang antara terawal beri cadangan kerajaan perpaduan

Cadangan untuk mewujudkan sebuah kerajaan perpaduan pada awalnya datang daripada idea seorang pemimpin veteran DAP, Lim Kit Siang yang mahu ia menjadi realiti.

Ironinya, Pengerusi Pakatan Harapan (PH) Datuk Seri Anwar Ibrahim juga semalam mengutarakan cadangan kerajaan perpaduan yang sama selepas keluar dari Istana Negara semalam dengan cuba mengajak Pengerusi Perikatan Nasional (PN), Tan Sri Muhyiddin Yassin yang tidak sependapat dengan cadangan tersebut.

Untuk rekod, Kit Siang pada 20 November memberi cadangan kerajaan gabungan antara PH, PN dan blok Borneo dibentuk dengan Anwar Perdana Menteri bagi menyelesaikan krisis Parlimen tergantung selepas Pilihan Raya Umum ke-15 (PRU-15).

Dalam kenyataan di blognya, Kit Siang berkata pembentukan gabungan itu dapat memulihkan kemerosotan Malaysia dan menjadikan negara ini sebuah negara hebat bertaraf dunia untuk melawan rasuah.

Katanya, Malaysia kini berada dalam era baharu politik gabungan dan gabungan yang dicadangkan ini menjadikan kerajaan mempunyai 190 orang Ahli Parlimen, yang melebihi dua-pertiga dari 222 kerusi Parlimen.

“(Dengan ini) boleh meminda Perlembagaan Malaysia untuk mengembalikan hak-hak Sarawak dan Sabah kepada seperti yang termaktub dalam Perjanjian Malaysia 1963,” kata Kit Siang.

Anwar semalam juga berkata kerajaan perpaduan adalah jalan penyelesaiannya dengan harapan dirinya dapat menjadi Perdana Menteri Ke-10.

Anwar kini sedang merancang jajaran baharu dengan Presiden UMNO, Datuk Seri Ahmad Zahid Hamidi dengan cuba mengheret Ahli Parlimen (MP) Barisan Nasional (BN) cuba menyokongnya untuk menjadi PM-10.


DAP dan Amanah sudah kuat, sampai masa PKR bertanding solo: MP Pasir Gudang

Tindakan DAP dan Amanah yang menyerang Presiden PKR, Datuk Seri Anwar Ibrahim adalah tidak wajar selepas kekalahan Pilihan Raya Negeri (PRN) Melaka baru-baru ini dan sudah sampai masanya PKR meninggalkan kedua-dua parti itu.

Gesaan tersebut dibuat Ahli Parlimen (MP) PKR Pasir Gudang, Hassan Abdul Karim yang menyifatkan Anwar menjadi mangsa apabila disuruh berundur dan membidas kedua-dua rakan parti dalam Pakatan Harapan (PH) itu sebagai sombong serta angkuh sehingga sanggup menghina Ketua Pembangkang tersebut.

“Apabila PH kalah di Melaka, Presiden kita, Datuk Seri Anwar Ibrahim jadi mangsa dikritik hebat pemimpin DAP, Parti Amanah serta anggota mereka. Disuruh berundur, kita dengar suara kurang sopan, angkuh dan sombong dihamburkan terhadap presiden kita.

“Mungkin DAP dan Amanah sudah terlalu kuat sekarang dan mereka tidak anggap PKR penting. Mungkin bagi anggapan mereka Anwar dan PKR sudah hilang daya tarikan dan sokongan rakyat,” katanya dipetik laporan media.

Bagaimanapun, Hassan berkata situasi tersebut menunjukkan PKR kini ibarat ‘habis madu sepah dibuang’ dan tidak perlu sentap atau marah dengan tindakan kedua-dua rakan parti komponen PH tersebut.

“Kita tidak boleh marah-marah pada mereka. Kita pun faham peribahasa Melayu, ‘habis madu sepah dibuang’. Begitulah nasib PKR dan presidennya,” katanya.

Menurut bekas Pengerusi PKR Johor itu lagi, cadangan dikeluarkan oleh pemimpin pemimpin Amanah dan DAP yang mahu bergabung dengan Parti Pejuang, Parti MUDA dan Parti Warisan juga menunjukkan PKR semakin tersisih.

“Kita dengar juga pemimpin muda Amanah yang hendak jemput Pejuang, Muda dan Warisan menyertai khemah PH. Mereka tidak yakin lagi pada kekuatan dan pemimpin PKR.

“Kita masih dengar lagi gagasan beberapa pemimpin PH dalam kalangan DAP dan Amanah masih mahu PH bergabung dengan (Tun) Dr. Mahathir Mohamad. Mereka sengaja hendak melemahkan PKR dan Anwar,” jelasnya.

Sehubungan itu, Hassan menasihati parti itu agar bertanding secara solo sekiranya perlu dalam Pilihan Raya Umum Ke-15 (PRU-15) akan datang.

“Kepada anggota dan penyokong setia PKR, kita binalah kekuatan parti kita sendiri. Orang luar boleh desak Anwar letak jawatan sebagai Pengerusi PH atau Ketua Pembangkang.

“Kalau itu kehendak mereka, buanglah Anwar sebagai Pengerusi PH atau Ketua Pembangkang. Lepas itu buanglah PKR dari PH. Kita hendak tengok adakah mereka berani.

“Kalau mereka sudah tidak sudi menerima kita, apa yang kita boleh buat. Kita masuklah PRU-15 nanti secara ‘solo’. Kita gunakan logo parti kita sendiri. Kalau mereka hendak terajang PKR dari PH, terajanglah jika mereka sudah angkuh sangat. Bersedialah kemungkinan ini,” tegasnya lagi.


380 bakal jemaah haji dipercayai mangsa penipuan terkandas di KLIA

Kira-kira 380 bakal jemaah haji terkandas di Lapangan Terbang Antarabangsa Kuala Lumpur (KLIA) di sini sejak pagi tadi dipercayai menjadi mangsa penipuan sebuah agensi pelancongan.

Mereka yang berkumpul di Aras 5, Balai Pelepasan KLIA dipercayai menggunakan visa furada untuk menunaikan haji dan tidak melalui Lembaga Tabung Haji (TH), lapor Bernama.

Visa furada ialah visa yang diuruskan sendiri dan dilaporkan dikeluarkan oleh Arab Saudi, tanpa membabitkan jumlah kuota yang diperoleh TH.

Menurut seorang jemaah yang hanya mahu dikenali sebagai Adi, agensi pelancongan telah meminta semua jemaah di bawah kendaliannya untuk datang ke KLIA hari ini kerana penerbangan dijangka berlepas pada pukul 4.30 petang, namun kemudiannya dimaklumkan telah ditangguh ke pukul 7 malam.

“Semakan kami mendapati penerbangan terakhir ke Jeddah, Arab Saudi adalah pada kira-kira 6 petang tadi dan sehingga saat ini kami tidak dimaklumkan apa-apa oleh wakil agensi pelancongan,” katanya.

Menurutnya, mengikut perancangan awal, mereka sepatutnya ke Jeddah pada Selasa lepas namun ditangguhkan atas alasan ada dokumen yang masih tidak lengkap.

Beliau berkata bakal jemaah juga tidak pernah ditunjukkan tiket penerbangan dan visa untuk menunaikan haji.

Seorang lagi jemaah yang dikenali sebagai Jamilah, 59, berkata beliau reda dengan apa yang berlaku kepada dirinya dan suami, sambil menyifatkan ia sebagai ujian daripada Allah.

“Sehingga ke saat ini kami masih tidak mendapat pasport kami lagi kerana ia masih dipegang oleh pihak agensi pelancongan,” katanya yang datang dari Terengganu dan telah membayar RM76,000 kepada agensi pelancongan untuk menunaikan haji bersama suaminya.

Jamilah berkata kakitangan agensi pelancongan itu ada hadir bertemu dengan kumpulan terbabit namun mereka tidak mendapat penjelasan sebenar mengenai masalah itu.

“Kami tidak pernah ditunjukkan tiket kapal terbang dan visa tetapi kami meletakkan kepercayaan sepenuhnya kepada mereka namun tak sangka kami juga menjadi mangsa penipuan,” katanya.

Sementara itu, Ketua Polis Daerah KLIA ACP Imran Abd Rahman ketika dihubungi berkata pihak polis masih merakamkan keterangan daripada pengendali agensi pelancongan tersebut.


DAP sahkan tanding 16 kerusi DUN Selangor, lebih banyak daripada UMNO

DAP Selangor akan mempertahankan kesemua 16 kerusi Dewan Undangan Negeri (DUN) yang dimenangi parti itu semasa Pilihan Raya Umum Ke-14 (PRU-14), pada Pilihan Raya Negeri (PRN) bulan hadapan.

Setiausaha DAP Selangor Ng Sze Han berkata agihan kerusi berkenaan, merupakan bilangan yang telah dipersetujui antara Pakatan Harapan (PH) dan UMNO, menurut laporan Bernama.

“Kita yakin DAP mampu untuk mengekalkan rentak terbaik dengan memenangi kesemua kerusi yang disandang pada PRU14 sebelum ini,” katanya dalam temu bual eksklusif bersama Bernama baru-baru ini.

Pada PRU-14, DAP memenangi 16 kerusi DUN iaitu di Sekinchan, Kuala Kubu Baharu, Teratai, Dusun Tua, Balakong, Seri Kembangan, Kinrara, Subang Jaya, Bukit Gasing, Kampung Tunku, Bandar Utama, Bandar Baru Klang, Pandamaran, Kota Kemuning, Banting dan Sungai Pelek.

Bagaimanapun, kerusi DAP berkurangan apabila Ahli Dewan Undangan Negeri Teratai Bryan Lai Wai Chong, mengumumkan keluar parti untuk bergerak sebagai wakil rakyat bebas pada 2021 sebelum menyertai Warisan, tahun lepas.

Dalam pada itu, Ng yang sebelum pembubaran ialah Pengerusi Jawatankuasa Tetap Kerajaan Tempatan, Pengangkutan Awam Dan Pembangunan Kampung Baru negeri, menyatakan kesediaannya untuk mempertahankan kerusi DUN Kinrara yang diwakili beliau selama dua penggal.

“Kalau diberi peluang (bertanding) di Kinrara, ya. Tetapi saya serahkan kepada keputusan akhir parti. Saya sentiasa tegaskan bahawa kesemua 16 kerusi ini bukan milik individu, tapi milik DAP dan PH,” katanya.

Kedudukan semasa kerusi sebelum DUN dibubarkan pada 23 Jun ialah PH mempunyai 40 kerusi merangkumi PKR (19), DAP (15), Amanah (enam), BN (lima), Bersatu (empat), Parti Bangsa Malaysia (PBM) (dua) manakala PAS, Pejuang dan Warisan, masing-masing satu kerusi serta seorang wakil rakyat Bebas.

Kerusi Batang Kali pula diisytiharkan kosong pada Februari lepas, setelah wakil rakyatnya tidak hadir ke persidangan DUN melebihi enam bulan.

Pengerusi PH Selangor Datuk Seri Amirudin Shari sebelum ini memaklumkan, pembahagian kerusi di antara PH dan BN selesai dengan lebih 20 peratus daripada 56 kerusi DUN akan diwakili BN, manakala selebihnya akan ditandingi calon PH yang terdiri daripada parti PKR, DAP dan Amanah.

Pada 13 Julai lalu, Pengerusi Amanah Selangor Izham Hashim mengesahkan parti akan bertanding di sembilan kerusi DUN pada PRN nanti.

Suruhanjaya Pilihan Raya (SPR) menetapkan PRN di Selangor, Kedah, Pulau Pinang, Kelantan, Terengganu dan Negeri Sembilan diadakan serentak dengan 12 Ogos sebagai hari pengundian, manakala tarikh penamaan calon pada 29 Julai dan pengundian awal pada 8 Ogos.


Saksi kes Guan Eng beritahu guna ‘boneka’ beri rasuah

Seorang bekas naib presiden syarikat memberitahu Mahkamah Sesyen Kuala Lumpur hari ini Datuk Zarul Ahmad Mohd Zulkifli, yang terlibat dalam perbicaraan rasuah Lim Guan Eng, “mengaku” bahawa rasuah telah dibayar kepada bekas ketua menteri itu berhubung projek terowong dasar laut Pulau Pinang.

Ketika memberi keterangan terhadap Guan Eng sebagai saksi pendakwaan ke-28, Azli Adam berkata Zarul Ahmad kononnya telah membuat pengakuan itu selepas beliau ditahan reman oleh Suruhanjaya Pencegahan Rasuah Malaysia (SPRM) sekitar Januari 2018 berhubung siasatan kes itu.

Pada masa itu, Azli adalah naib presiden kanan kewangan dan perkhidmatan korporat dalam Consortium Zenith Construction Sdn Bhd (CZCSB) dan bertanggungjawab menguruskan akaun syarikat termasuk penyediaan baucar pembayaran, cek dan invois.

Zarul Ahmad adalah salah seorang pengarah CZCSB pada masa itu juga dan sebelum ini memberi keterangan dia memberikan Lim sejumlah RM3.3 juta pada beberapa kali dari 2013 hingga 2017.

Azli berkata dokumen palsu, dipanggil “boneka”, digunakan untuk menyamarkan pembayaran tunai yang dibuat oleh syarikat kepada penerima sebenar dan tujuan yang dimaksudkan.

“Selepas penahanan Datuk Zarul oleh SPRM sekitar Januari 2018, beliau membuat pengakuan kepada saya dan Ibrahim Sahari (orang atasan Azli) bahawa bayaran berhubung arahannya untuk memalsukan baucar dan invois bayaran sebelum ini adalah untuk rasuah yang dibayar kepada Lim Guan Eng.

“Pengakuannya kepada saya adalah titik perubahan, meyakinkan saya bahawa pembayaran memang dibuat dari 2012 hingga 2017 selepas Datuk Zarul mengarahkan saya dan Ibrahim menggunakan invois dan baucar bayaran ‘dummy’ untuk memanipulasi jejak akaun syarikat dan menampung pembayaran tunai yang dibuatnya,” katanya dalam kenyataan saksinya.

Menurut Azli, pemalsuan membabitkan baucar pembayaran dan invois dikeluarkan di bawah dua syarikat yang agak tidak aktif, Sinar Bina Consultancy Services (SBCS) dan Bintang Ria Engineering (BRE).

“Saya dan Ibrahim Sahari kemudiannya terus mencari perantara untuk menghubungi syarikat bagi mendapatkan invois ‘dummies’.

“Awal 2014, saya bertemu dengan seorang rakan saya di KL (Kuala Lumpur) di mana saya telah meminta bantuannya untuk memperkenalkan sesiapa yang boleh mendapatkan invois ‘dummy’,” katanya menurut laporan MalayMail.

Melalui perantara inilah Azli kemudiannya berkata invois palsu daripada SBCS dan BRE diperoleh.

“Saya boleh mengesahkan bahawa apa-apa bayaran yang dibuat pada invois dan baucar pembayaran kepada SBCS dan BRE adalah pembayaran palsu dan butiran yang dilampirkan untuk projek jalan dan terowong Pulau Pinang tidak disahkan dan tidak pernah dilaksanakan.

“Saya mengesahkan bahawa pengeluaran menggunakan invois dan baucar bayaran daripada SBCS dan BRE sebenarnya adalah pengeluaran kepada Datuk Zarul untuk pembayaran balik hutang dan saya percaya wang itu telah dikeluarkan oleh Datuk Zarul kerana memberi rasuah,” tambah Azli lagi.

Azli juga mengakui bahawa kedua-dua SBCS dan BRE tidak mempunyai kaitan dengan projek terowong dasar laut, dan menegaskan bahawa “boneka” itu dibeli melalui perantara yang mana pemilik syarikat itu tidak diketahui.

Menurutnya beliau juga membayar antara RM10,000 dan RM15,000 dalam satu transaksi tunggal untuk mendapatkan “boneka”.

Selain SBCS dan BRE, invois “dummy” daripada dua lagi syarikat – JKM Konsortium Sdn Bhd (JKMKSB) dan Jurutera Konsult Maju Sdn Bhd (JKMSB) – turut digunakan untuk membuat pengeluaran tunai untuk CZCSB.

Azli juga memberitahu mahkamah dia hanya menggunakan invois tersebut untuk tujuan rekod kewangan bagi mengelakkan isu dengan juruaudit.

Dalam pemeriksaan balas oleh peguam bela Gobind Singh Deo, Azli mengesahkan bahawa penyediaan invois dan baucar pembayaran adalah atas arahan Zarul Ahmad dan dia tidak pernah mengambil inisiatif untuk bertanya kepada pihak kedua mengenai tujuan pengeluaran tunai.

Azli juga bersetuju dengan cadangan peguam bahawa memalsukan dokumen kewangan adalah satu kesalahan jenayah, yang terus dilakukannya di bawah arahan.

Bagaimanapun, saksi itu tidak bersetuju dengan cadangan Gobind bahawa dia “sangat” mampu memalsukan bukti dan tidak boleh dipercayai di kandang saksi.

Guan Eng menghadapi empat pertuduhan menggunakan kedudukannya sebagai ketua menteri ketika itu untuk meminta suapan bagi membantu Consortium Zenith Construction mendapatkan projek terowong dasar laut.

Dia didakwa meminta 10 peratus daripada keuntungan yang diperoleh syarikat itu daripada pemiliknya, Zarul.

Dia juga didakwa menerima RM3.3 juta untuk dirinya dan menyebabkan dua bidang tanah milik kerajaan negeri dilupuskan kepada dua syarikat yang dikaitkan dengan projek terowong itu.